url: =Zogam Zomite tung kihuh kipanpih ziading pulakna :: ZOMI DAILY\nposted on 26 April 2020 at 5:35 pm Lomkholna: News, Zomi\nCOVID-19 hang in nekledawn ding omnawnlo a cimawh takpi khempeuh Zomi COVID-19 Response Committee (ZCRC)in kihuh kipanpih nuam hi. Zomibup tung huhna i kipiak nophang Fund neihsa kicing zo nailo ahih manin a cimawh zawdeuh takpi, meikhu paisuak ding dingmun ah a om te ZCRC tungtawn in huhna i neih bangbang piakding in kigel khia hi.\nA khuakhua a munmun pan a cimawh takpite in ZYA makaite tung ZYA omlohna ah hausa upa makaite tung nana zasak un.\nZYA Makaite/ Hausa upa makaite in ZCRC tawh Kizop zia ding phualpi 6 ki gelkhia a, notawh na kinai na penpen phualpi tung nana zasak sawn un.\n1. Cikha khua le akim akiang khua teng ZYA Cikha in pan hong lading hi. ZYA Cikha (Phone 09265113750)\n2. Tonzang khua le akim akiang khua teng ZYA Tonzang in pan hong lading hi. ZYA Tonzang (Pupu Thang 09253534987)\n3. Tedim khua le akim akiang khua teng COVID-19 Emergency Committee, Tedim CSO in pan hong lading hi. Phone Pa Thawng Sian Tung 09253283651\n4. Tamu khua le akim akiang khua teng ZYA Tamu in pan hong lading hi. ZYA Tamu (Pa Enthawn 09256155953)\n5. Thangkai kuam a om khuate ZCRC EC Member Pa Zamthuam in pan hong lading hi. Pa Zamthuam Khaikam Phone 09400307982\nA khuakhua pan cimawh takpi mah hi cih Hausa upa makaite/ ZYA makaite theihpihna tawh phualpi 6 a kizasak te ZCRC tung hong tun nakle amanlang thei penpen in neih bangbang tawh hihtheih zahzah in hong kihuh/ hong kipanpih ding hi.\nCOVID-19 Virus vai pen bangtan sawtin, bangteng kituak kha to laiding cih bangmah kigen khol theilo ahih manin, i vekpi in kipawlkhawm in lung kituak takin ma i pankhop tohtoh loh phamawh ding hi. Topa’n Zomite hih gentheihna pan hong suakta sakkim ciat ding i thungetna lianpen hi. Zomi COVID-19 Response Committee April 26, 2020\nPrevious: Kipawl loding kacih ~ Evan. Suangh Dal\nNext: Lobang tulpihding lawmngaih zonzia ~ Job Cinpi


timestamp: atn

url: =Nang mailam ding nang khut sungah ~ Khup Lian Thang :: ZOMI DAILY\nposted on 30 July 2018 at 10:11 pm Lomkholna: Article, Khuplianthang\nKum tampi sung leitung ah ahaupen ahi ngei leh tu laitak in a hau nihna ahi Bill Gates in, “ A zawng sa in na suahna pen nang’ mawhna hilo in nang’ hihtheih zong bangmah omlo hi. Ahih hangin a zawng sa leh a lawhsam sa in na sih zenzen leh pen nang’ mawhna nang’ ginatlohna a hi hi” na ci hi. Hih mun ah sum leh paai neih leh lamh vai bek lo in, pilna siamna, thu theihna, mite lak leh nasepna ah tatzia hekzia siamna, a kilawm a kituak aa gamtat luhek theihna cihte pen ki sin theih, kan theih leh behlap tohtoh theih ahihna hong lak mahmah hi. Tua bangin hanciamna pen mihing khat in a seploh a hanciam loh a ki puahloh a phamawh a vaipuak lianpen a hi hi.\nTupna leh Ngimna Sang Sak In\nKawlte’ paunak ah “Tu laitak a niampen ah na om phial zongin a sang pen a tung dingin ngimna nei in” cih a hi zongin, “A sangpen mun ding ngim inla, ahih hangin tu aa na dinmun pan in ki niamkhiat takin hanciam hiathiat in” cih te pen a ciapteh huai leh a lungngaih huai mahmah paunak te a hi hi. Zomite’ a pianna Kawlgam leh Zogam pan in khangkhia uh a, a suahcil aa kipan a theih cil aa kipan in a zawng mahmah gam, a khangto hetlo minam te ahih manin, tua pianpih akikhel theilo dinmun te hangin a khangto theilo ding a pil theilo ding peuh kisa kha zanzan uh hi.\nA taktak in, leitung mipil misiam leh mihau a tamzaw te pen asuak cil in a pil a siam ahau pah uh hi tuan lo hi. 1960kim pawl in America gam aa sangkhat ah a President a hi John F. Kenedy hong pai hi. Sang naupang te hoihtak hopih in ki maingap tak in khut kiletna nei uh hi. Tua sang naupang lak ah khat pa in, kei zong ka gol ciangin John F. Kenedy dan in America te’ President ka suak ding hi cih ngimna leh khensatna na nei hi.\nTua mah bangin a gol ciangin President hong suak takpi aa amah pen Bill Clinton ahi hi. Leitung tangthu a khel mi thupi tampi tak pen a zawng innkuan pan in a khangkhia, pilna neilo nu leh pa kim leh pam pan in a khangkhia te na hi uh hi. A hih ahangin tu laitak ahihna a dinmun hangin lungkia thanem lo in, nasep hanciam uh a, ngimna sangpi nei uh a hih manin mihau mipil mi gualzo te hong suak uh hi.\nNa Dinmun Ding Thei In\nCompany khat in nasep hoihtak a sep theihna ding, sum met tampi a ngah theihna dingin tung Company sunga om mimal khat ciat in amau sep ding nasepte ki ciantak in hawm ciat uh hi. A Boss pa, Manager te, Supervisor te, leh nasem te cih bangin amau mun ciat ah amau sep ding ciat om hi. A boss pa in nasep hahkat lua ahih keileh a nasemte hawmthawhlua in a nasem te’ sep ding hong sem mawk leh ama sep dingpen anuai aa ten sem theilo ding ahih man in a sawtlo in a Company uh bei mang lel ding hi.\nTua mah bangin Manager, Supvevisor te leh nasem te cih bangin amau panmun ciatah hoihtak in a sep ciang bek in a nasep uh manlang ding, hoih ding, buaina om lo ding aa tua in a company uh gualzo sak ding hi. A company a gualzawhna pen amau mimal kim in zong hamphat lawh pah ding hi.\nKawlgam gamvai ah, galkap te in amau’ sep ding hong sem ding, gal leh sa aom leh a luangkham in a gam uh a hung ding, mipi a genthei a haksate huh ding cih pen amau nasep ding ahi hi. Ahih hangin 1962kum aa kipan in amau’ mun a hilo gam uk nasep hong sem in, amau tutna leh min leh za leh a sum a pai a hauhnate nakpi takin hung zaw hiaumawk uh hi. Tua bangin a dinmun lopi ah panmun a lak tentanna hangin hunkhat lai in gam nopsa gam khangto dinmun pan in leitung ah aniam pen leh zawngpen dinmun ah tung suk ziau lel uh hi.\nBawhlung (Tukpeng) kimawlna ah zong kimu thei hi. Amai kah te in amai ah om in goal a khup ding uh ahi hi. Tua mah bangin a lai aa kimawl te in a mau sep ding, a nungngak te in amau sep ding leh kungpang te in amau sep ding nei ciat uh hi. Amau’ mun ciat ah hoihtak in a mapan theih uh ciang bek in gualzawhna a ngah ding uh a hi hi. Ki demna ah a a khatna a ngah kei zongin bawhlung a en mipite in ki it in ki paakta leh thupi kisa mahmah ding hi.\nTu laitak in Kawlgam mite ii gam vai ah a lam-etna bulpi pen ahi Daw Aung San Suu Kyi in pen gam ki ukna Ministry mun nih leh State Counselor (gambup thudotpi) mun, a kigawm mun thupi mahmah mun thum tak len hi. Gamvai a kante in hih mun 3 tak a let sangin a State Counselor bek hoihtak sem leh a nasepna zong mazang zaw ding hi ci-in a deihsakna uh gen ciat uh hi.\nA sep zawhloh ding vaipuak la kha, a ma mite muanglo, ama’ thukim pihna lo tawh kuamah in nasem theilo dinmun a tung dedek suak hi. Hih pen a hunlap in hong kikhel zawh kei leh Kawlgam ii mailam ding pen a lunghimawh huai dinmun hi kha thei ding ci in a lunghimawh ciat uh hi. Nasep khempeuh, panmun khempeuh, vaipuak khempeuh ah mihing khat in a ma septheih, a sephuai, a hoihbek amau dinmun khat ciat nei uh hi. Na dinmun thei inla pilvang tak in na mailam na nawt ding pen thupi mahmah hi.\nCihtakna Kuhkalna leh Lungkiat lohna\nAmerica te’ President khempeuh lak ah a thupi pen dingin a kiciamteh ahi Abraham Lincoln pen, America te’ makaipi dinmun a ngahna dingin a nuntakna ah haksatna, guallelhna, dahna kahna tampi na nawk kha hi. A neu tungpan in a zawng innkuan pan in na khangkhia aa, lampi gei aa kivak lam mei tawh lai a sim khat a hi hi. Gamvai ah mipi’ tangmi ding kitelna ah tamvei pi mah guallel ngei hi.\nPresident a sep ciangin zong a gam uh phelnih a suak thei ding dinmun, tualgal lianpi piang aa, tua teng khempeuh tungah cihtak takin a nasep maban sem in, lungkia hetlo in a kalsuan vevena hangin a tawpna ah gualzawhna ngah veve aa, tuni dong in Americate’ President khempeuh lakah a thupi pen khat in kiciam teh hi.\nAmerica gam ah mivom te kideidanna, mikim in a kikim in suahtakna angah na dingin a nawkpi pen khat ahi Martin Luther King Jr in “Mi khat in lampi nin phiat dingin nasep vaipuak a nei a hih leh, leitung ah limsuaih siampen Michelangelo in hoihtak lim a suaih mah bangin, Beethoven in a leitungah music hoihpen te a phuah mah bangin, Shakespheare in leitung ah La-Kam hoih pente a at mah bangin, tua lampi phiat ding vaipuak a neipa in hoihtak in sem ta hen.\nTua lampi a phiat pa in a lampi phiat pen kician lua sianglua mahmah ahih manin vangtung mite nangawn in vangtung aa a lasak uh khawl zezen in, hia tenga nasep a citak a kuhkal leh kician takin asem ahi lampi nin phiatpa en dih un, a lampi phiat a nasep zia nak kiciat ei ma taw, ci-in a phatzah dong dingin citak takin nasem in” ci ngiat hi.\nKipan Pah In\nNa kim na pam, na gam na lei, na khankhiatna pen niam mahmah kha ding hi. Tu laitak na dinmun, na nasep, na pilna na siamna te kicinglo sa in hawmthawh kha thei mah niteh. Na pianna na gam, na beh leh phung kim leh pam in hong pia ngiatlo ci-in na ki ngahsun kha zel thei ding hi. Tua a niam na kim na pam, na gam na lei, na dinmun teng in a kikhel sak thei ding pen nang bek na hih gige lam pawk in.\n1) A masa in na ngimna sangsak in, nang leh nang ki neu et het kei in. Ngim ngam in la zong sem ngam pah in.\n2) Tua na ngimna na maban bek ah na lungsim koih in. Lampial ken, thu dangdang tawh buai ken la, nang ii sep theih, nang ii vaipuak telcian tak in kalsuan in. Nang tawh a kisai lo, nang mun lo dingpi ah na hun na sum na pai leh na tha beisak kei in. Na dinmun, na pai na ding mun thei in. Na sepzia ding kan in, mipil te nu leh pa te, uham te thu dong in.\n3) Nasep na peuhpeuh na vaipuak khempeuh ah cihtakna, kuhkalna leh lungduaina tawh nasem tawntung in. Khat veivei lungkiatna, haksatna tuak kha thei ding hiteh. Tuan a haksatna pen nang aa dingin na pilna, na picinna, na gualzawhna dingin a ki sam kahlei na hi gige hi.\nLungkia lo in na ma khuat inla, na nasep kician lua kisa hoih lua kisa in hong mu khempeuh ii ci-hik-mul bang thosak liang inla, vangtung mite nangawn in kamka heha sa in hong en suk in, “A cihtak a kuhkal a lungduai nasem pa/nu” ci in hong phat ziahziah zah dong dingin gamta in. Lungdam, Khup Lian Thang\nPrevious: I deih gam kia hilo gam nuam zong ~ J. Thang Lian Pau\nNext: ZBCA (Zomi Baptist Churches of America) kamuhna


url: =Zomi te leh Egypt ~ Tg. Kham Khual :: ZOMI DAILY\nposted on 30 June 2018 at 4:35 pm Lomkholna: Khamkhual, News, Zomi\nHun lui lai-a i pu i pate pen “ Leitung nuntakna khuasakna ah a ki-it leh a kikhualte uh hi a,kipawl khopna tual ( Tual Community) a thupisakte uh hi. Tanu tapate, beh le phung tawh thu a vaihawm khawm linglingte ahi uh hi. Ki-it kilem nading ngimna tawh Laisiangtho sunga thukham nam sawm mah bangin tual thukham nam giat ( Eight Commandment of Tual Community) a neite uh hi. Nopna dahna mun ah a kinuampih a kidahpihte uh hi.\nGal lelte leh galzote kilemkik theih nadingin Sutpi pomna, kongtual tui dawnna cih bangin ngeina hoihte na nei uh hi. Khutkhial bankhial ahi zongin khialhna khat peuhpeuh a neih uh ciangin sasi taakin thudamin a kilutte ahi uh hi. Thu ahoih theipen dinga a lemtuahte ahi uh hi.\nZomite lutang bengte (semihead hunters) ci in tangthu kante in na ciamteh uh hi. Zong hi mah ding hi. Gal kineih gal kisim ciangin kuamah kihehpih lo hi. Lai Siangtho sungah zong Amalekite minamte a vat tum dingin Pasian’ sawlna Saul Kumpipa in aman loh ciangin Pasian hehin Saul pen Israel kumpi dinga a koih kisik hi ci hi (1 Samuel 15:1-35). Ahi zongin a taktakin i pu i pate pen hehna tawh sangin itna tawh a thukkik namte hi. Tua ahih manin ‘Pa that tokhom guan’ cih ahi zongin ‘Ciimnuai a sa kibah Geeltui ah kithuk’ cih bangin itna bulphuh paunakte na nei uh hi.\nTu-a teng bek thamloh Zo ngeina sungah Pasian lim le mel a pua ngeina hoih tampitak omlai hi. Ahi zongin tua Pasian lim le mel pua ngeina hoihte a selcip dingin ngeina hoihlo mah na om hi.”\nTua ngeina hoihlote mah zong tamlo gen le, zunun sanunna, dawithoih aisanna, singzung suangzung biaknate, galmat-gallu mat, kau nei nam nei ci in ki dei danna ( vaite sungah khoih theihlo minam cih zah khat in- untouchable), bum le ai, phulakna le atuam tuam ,tu-a teng bek thamlo ahoih lo tampi ngeina le biakna Zomite in na nei hi.\nA dah huai mahmah pen Pasian lim le mel a pua i ngeina hoihte i kep i khan sak ding hi napi in tua hilo zaw in Sangmangte hong puak Lungdamna thu ( Gospel) hang in i nuaisiahsa I nusiatsa ahi Pasian lim le mel a pua hetlo i ngeinate ah a kikkik lehbung in Zomite om mawk hi.\nZomite khuapi pawl khat ah dawi bia pawl (Satanic) om in khangno pawl khat zong kihel hi cih bang za in, ahih kei le nungak tangval zawl kisai a om ciang nute pate in tuate innkuan peuh mah kau nei nam nei nam hi a khanggui un luahsuk mawhna bang in kau a lauhsukte uh hi ci in deihsaklo in khangnote lungtang tamsak zong om hi.\nTua mah bang leuleu in ‘ka innveng nu hai vat’ mi’n dawi ai tawh bum le bawl uh hi cih bang zong ki za kawikawi mawk a, naupang sungah dawilut cih khong bang zong i za a, Nu le pate zu kham in om cih bang zong I za za mawk hi, sum le paai, neih le lam, go kituh na hang khong in gallu bengte, gallu mante I suak kik mawk uh hi. Khua khat le khua khat ki gal et in neih le lam kisut bang in ahau le ‘mi zat ding nei’ akici zaw te in gal hang makpa nei bang in a zawng a genthei teng ding ahong pai hamphatna teng tawh inn hoih pipi i lam hi (ngaihsutna khat: na en le uh cin tua bang mite a tu a tate uh a thupi a hampha lua tamlo hi).\nPasian in Thuhikikna alian giatna (Thuhilhkikna 8) ah Egypt gam ah na saltan na uh pan in hong honkhia Pasian na manghilh louh na ding un pilvang un ci hi. Zomite in dawi le kau biakna, khat le khat ki gim neih ki nam neih in ki deidanna, ki bum na, zunun sanunna sal pan in a honkhia Pasian manghilh in, manghilh bek thamlo in Egypt gam ah ciah kik uh aive maw kanaan gam nuam lut takpi man nailo in ci in ka dah mahmah hi. Tg. Kham Khual\nDr. Pau Suan Kam gelh thului:’Zomi Ngeina Sunga om a kiselcip Pasian lim le meel’, Zomi leh Khristian Theology laibu pan ki la khia.\nThawn, Langh Suan,ed. Zomi leh Khristian Theology. Kalaymyo, Myanmar: Zomi Association for Christian Communication, 2007\nTedim Laisiangtho, Rev. Dr.Josheph Herbert Cope leh a zi Tedim a tun zawh kum za cin ciaptehna in a kikhen pen.\nPrevious: Ahoih vive hilel ei ~ Dong Mung\nNext: ZAM Thupuak :: 01 Jul 18 (UNHCR ah lungphona kinei)


url: =Hello... Lamka - 3 : I am a Zomi\nI am a Zomi... hipah lel hi. Haksa lo lua. You are a Zomi. We are a Zomi. Zomi hihang. Zomi hihang i kicih leh Zomi hipah lel hihang. Zomi hikei hang icih leh zong ihihna a bei hituanlo hi. I minam hihna i theih ding a thupi hi a, bang minam ihi hiam cih i tel ding a thupi hi. Mite in Zomi hi uhteh hong cih manin Zomi i hihna a kiptuam hilo a, Zomi hikei uhteh acih manun zong Zomi hihna a kiam tuam hituanlo hi. Zomi hihna pen ei deih thu tawh a kikhangsak thei hilo a, ei ut thu tawh zong a kipeengsak thei, a kidausak thei zong hilo hi. Zomi hihna pen a kilim kep mahmah leh Zomi khempeuh adingin thupi in angtanhuai dinga, a kilimkep kei leh Zomi khempeuh adingin kamsiathuai in vangbei mahmah ding hi. Zomi khempeuh in Zomi ahih lam a kitheih leh Zomi khempeuh hampha dinga, Zomi khempeuh in Zomi ahih lam a kitel kei leh Zomi khempeuh hamsiatna ahi hi. Leitung ah minam khempeuh in a theihdinga kilawm leh hoih bel 'bang minam ka hi hiam' cih a tel mahmah ding thupi hi. Na minam hihna na tel mahmah ding thupi hi. Zomi aw, Zomi na hihna na kitel mahmah kul hi. Kisam hi. Pawimawh hi. It is a must.\nVan leh lei a kibawl pan tuni dong a sungah teeng ding mihingte pen leitung a kem ding a zuun ding leh a puah dingin a kibawl ahi hi. Amau tenna gam leh lei ciat a puah a kep uh a bawlpa deihna ahi hi. A pianna uh kibangte minam khat in bawla, khanggui kizomsak in amau minam sung a kipuah ding uh, a kizuun ding uh leh a tenna gam uh a puah dingin thupia hi. Tua bang hunte hong patio zel a, eite hun zong hong tungta hi. Ei mai ah hun a tang masa zong om a, ei nungah hun a ngahthak zong omlai ding hi. Van leh lei bawlpa in mihing khempeuh ama bawlsa nate khempeuh a hoihpen a kembit dingin deih a, lamen in zong thupia kip hi. Tua ahih manin nang leh kei zong i pianna minam leh i tenna gam a zuun dingin piangsakpa in hong deih a, hong lamen in tua nasep eima liangko ah hong suan hi. I minam sung i puahnop kei a, i tenna gam leh lei i puahnop kei a, a sunga teeng nuntakna nei khempeuh leh singteh lohing khempeuh hong bawlpa deihna bangin zeek in zangin i kepbit kei leh midang tungah a mawh kisiiklo dinga, nang leh kei tungah hong kisiik ding hi. Nang leh kei, minam khat a hong bawlpa in hong gaam ding hi. Tua manin i minam min i theih a, kua hiam i hih i tel mahmah khit ciang i sepding, duty, responsibilities khempeuh i mualsuah ding a kisam ahi hi. Tua manin minam khata hong piangsakpa in Zomi a hong bawl ahih manin eite in tua mawhpuak/tavuan/duty i nei hi.\nKawlgam kumpi taangmi (ambassador) sem ngei Pu Vum Ko Hau, Ph.D. in, "I minam min ding UNO ah Zomi ciin na gelh khin ing," cih bang khat nidang in Magazine ah ka simkha ngei hi. United Nations Organisation (UNO) pen leitungbup minam khempeuh kipawlkhopna pawlpi lian mahmah hi a, a lianpen zong hipah hi. Tua kipawlna ah minam lian khempeuh, gam nei khempeuh min ki-at a, minam neu leh gam nei nailote zong a kikhum ahi hi. Tua sungah min a kikhum peuhmah minam om cihna hi a, a thupi mahmah ahi hi. Ahi zongin Pu Vum Ko Hau gelh leh gelhloh sangin ka gennop zawk khat om. Ama'n Zomi cih a gelh manin Zomi hituam hang cihna ding omtuanlo hi; Zomi a hikhinsa hilel hanga, a kipsakna hizaw hi. A gelh manin Zomi ihihna a kiptuam hi a, minam khat ihihna a kembit ahi hi. Tua bang nasep pen a thupi mahmah hi a, a nungthuap in a zuuntoto ding Zomite mah hipah hi.\nA langkhat pan en leng UNO ah Zomi cih a kigelh manin Zomi hingeilo khat Zomi hipah veva cihna ding omlo hi. Zomi khat pen Zomi cih koi mah ah akigelh kei zongin Zomi mah hikhin a, tam veipi a kigelhgelh zongin ahihna pung deuhdeuh, khang hulhul cih omtuanlo hi. Zomite in Zomi ahihna uh a kitel ding a thupi pen hi a, a kitheih khit ciang a kipsakna ding mun leh mual khempeuh ah a sep kawikawi ding, ahih kawikawi ding ahi hi. Zomi hi cih kithei napi a kipna ding, a kho nading, a khantoh nading a sep kei leh tua mipa/minu a minam adingin na semlo, a minam a thupi simlo cihna hi a, gam leh minam adingin nasemlo, mapanglo, kalsuanlo cih pen a kamsia mahmah mi ahi hi. A gam leh a minam it kei leh amah leh amah a ki it mahmah hangin a kilawm mahmah Sazuk ki a kizatna a omlo mah bang hilel hi; kilawm mahmah, etlawm mahmah ahih hang bitna, kidalna in a kizanglo sazuk kikawng hilel a, gamsung khaugui leh lopate kibanna ding khawng hilel hi. Zomi te paunak ah "Sazuk kipuak" a kici bangin zatna omlo vanneih hilel hi.\nNa minam pen na theihtel mahmah leh na minam a khanna dingin sem inla, a phungcing nadingin vuk inla, a kipna dingin zuun in. Zomi na hih leh Zomi adingin sem inla, Zomi mah khual inla, Zomi mah phungvuh in. A mailam limci ding na deih leh a hoih theithei leihoihza tawh buak inla, na pilna, na siamna, na neih leh lam na thatang a kul leh siit kei in. Na hih theih ciang siit hetlo in pang inla, na hihzawh val gam leh minam makaite cih thadah - van leh lei bawlpa in zong hong phutlo, hong lamen lo ding hi. Nam dang, gam dangte zong amau hihtheihzah ciat a sep uh ciangin a gam uh a minam uh khangto in kidawk a, mite theih in om in, mite phawk in om uh a, a kisam nek leh dawn, sum leh pai, pilna siamnate a kisam bangin zong thei, nei thei uh hi.\nA kizuunlo minam leh gam bel puahloh in om dinga, Zomi leh Zogam kizun kei leh "Zunloh Zogam" "Zunloh Zomi" suak lel ding hi. Zomi leh Zogam kizun kei leh bang piang ding hiam? Na thei hi. A gam buah thilthel dinga, a singkung lopate kiphuk mangin bei dinga, Zomi te inn leh lo bawlna dingin sing leh guate kimu nawnlo ding hi. Inn leh lo neilo in om minam pen gamsa bangin munkip neilo in pheng vakthaap dinga, mun leh mual kip neite nawhna lamlam ah tai hawihawi ding uh hi. Zomi mahmah kipuah kei leh Zomite pilna siamna ah mite phalo in om dinga, naupang khangto dingte in siamsinna gina neilo ding hi. Khangthakte in pilna siamna sin kei leh mite phalo bek thamlo mite nek bang nelo, mite silh bang silhlo, mite neih bang van leh nate neilo in om ding uh a, 'gual eng' in a khantawn uh zangbei ding uh hi. Minam a hong bawlpa in midang eng dingin hong bawl hilo a, mite tawh liangko kikim dinga hong bawl ahi hi. Mite tawh kikimna dingin minam puah leh zuun kul a, minam i cih pen mihing mimal khempeuh ahi hi. Nang leh kei zong kihel a, na sisan laigui kizoppih, minam khat dinga 'tuun sung khat piang' khempeuh sepkhop kisam ahi hi.\nKa minam ka zuun ding pen kei mawhpuak hi a, midangte in hong zunpih leh zong a lungdam huai ahi hi. Na minam zunlo in midang zun lecin midangte in a hamphatna ding uh hong hawm khollo ding hi. Na minam pan hamphatna na ngah kei leh kuamah dang pan na ngah tuan kei ding hi. Tua bang ngahna na neih zenzen leh zong hamphatna hilo in 'sep thaman' hizaw ngel ding hi. Na gimpih zawh nawnloh ciangin hong nelhsiah ding uh hi. Numei leh pasal sum hauh mana sum leh pai deihgawhna tawh kitengte sum leh pai a bei ciang a ki-it nawnloh uh mah bang ahi hi. Hong kizat theih nawnloh ciangin hong kipampaih ding, hong kinawlkhin ziau ding hi. Na minam sungah na sem lecin na tek dong, na sih dongin na septheih om ding hi. Na minam hong zunpih thei ding minam dang tampi na kaihzawh leh zong tua pen pilna hi a, khantohna namkhat hi in, mite tawh a kikim minam hihna ahi hi. Na up kei leh gam khangtosa (developed countries) te na en in!\nThukhupna: Zomi ka hi a, Zomi na hihleh Zomi khantoh nading nang leh kei tavuan, mawhpuak ahi hi. Mawhpuak cih ciangin sep ding, bawl ding hi a, a tam thei penpen matut ding, tangtun ding ahi hi. A tawptan mualsuahte thaman tampi kipia dinga, a minam in zong hamphat lawh in khantohna in nei ding hi. Minam leh gam khangto cih ciangin leitung nuntakna ah - Nang kuami, bangmi, koi gam pan ci-in hong kidot ciangin 'kei tua minam, tua gam pan' ciin kidawng thei hi. Tulai leitungbup khuata banga kizopna manlangah minam hihna kitel mahmah ding kisam semsem hi. Tua bang hun ah Zomi a piang khempeuh in ama hihna a tel mahmah ding kisam a, a minampihte khempeuh zong amau hihna a kitel mahmah ding a sep mahmah ding zong kisam hi. Naungek khempeuh in pau leh ham a kisin mah bangin nu sung pan piang mihing khempeuh in kua minam hihiam cih a kihilh ding kisam hi. A nu in a hilh ding kisam a, a pa in a hilh ding kisam hi; a nu leh a pa in a minam hihna kithei kei leh bang a hilh dia?\nZomi i hi a,\nZomi i zun toto ding.\nMite in zong amau minam zun uh,\nEn zong i minam i zun ding hi.


url: =Topa in, "Amah ka ciahsakna, na nu a kimakna lai koi-ah om ahi hiam? Tua ahih kei leh nang kong zuakna ka leibatnate koi pan ahi hiam? Nomau mawhna hangin note hong kizuak a, nomau khialhna hangin na nu uh kipaikhiasak hi.\n"Kong pai ciangin bang hangin mi khat zong omlo ahi hiam? Kong sap ciangin bang hangin hong dawng ding khat zong omlo ahi hiam? Hong hon zolo zah dingin ka khut hatlo lua ahi hiam? Tua ahih kei leh zong note khahkhiatna ding vangliatna neilo ka hi hiam? Keima taina tawh tuipi ka keusak a, gunte pen sehnel gam ka suaksak hi. Tui omloh manin a ngasate dangtakin si-in a uih gawp hi.\nVantungte khuamial ka silhsak a, amau kituamna dingin puanhampi ka bawl hi," a ci hi.\nA lunggim mite ka thahatsak theihna dingin Topa Pasian in ka gen ding thu hong hilh khin hi. Ama hong hilhnate a ngai dingin zingsang simin lawpna hong guan hi.\nTopa Pasian in thu theihtelna hong guan hi. Amah ka lehdo kei a, zong ka nungngat kei hi.\nHong satte, ka nung ka dawh a, ka khamulin a hong kai mite, ka paang ka dawh hi. Maizumna leh cilphihna panin ka maitang ka hei kei hi.\nTopa Pasian in kei hong huh hi. Tua ahih ciangin cihna ding theiloin ka om kei hi. Tua ahih manin ka thuak tentan a, hong maizumsak lo ding hi, ci-in ka thei hi.\nKa thumanna a langsak Pasian a nai-ah hong om hi. Keima langkhatah kua hong pangzo ding ahi hiam? Thukhen zumah kikhia nung. Thukhen zumah kua in hong khia nuam ahi hiam? Kei hong langpang dingin hong kuan ta hen.\nTopa Pasian in kei hong huh hi. Kua in kei mawh hi, ci-in gen thei ding ahi hiam? Amaute khempeuh puan bangin paatkhia ding uh a, nget in amaute netum ding hi.\nTopa kihta a, a nasempa thu a mangte khempeuh khuamial sungah na pai hangun Topa muang un la, Pasian suanin nei un.\nMidang suksiat ding a sawm mite aw, note vaihawm siatna mah in note hong susia ding hi. Topa} khut tung panin gimna thuakin na lumsuk ding uh hi.


url: =Broccoli ankamlum te’n Cancer natna dalthei :: ZOMI DAILY\nposted on 2 May 2016 at 8:09 pm UTC+9:30 Lomkholna: Article, Health, Sawltak\nScientists mipil misiamte’n ankamlum namkhat ahi Broccoli leh Cauliflower te’n Cancer natna daltheihi cih mukhia uhhi. Hih ankamlum te’n pumpi ading akisam Cells dangte acidamsak kawmin, aki samlo natnatawh akidim Cells te hong suksiatsak cihi.\nHihpen Oregon State University pan Researchers te’n amuhkhiat uh hi a, “Cruciferous Vegetables” akici ankamlum namte ahi adiakdiakin Mustard Greens, Cabbages tuamtuam, Broccoli, Cauliflower, Brussels Sprouts cihte’n pumpi adingin anahoih khinkhian mahmah, Cancer lungnote hongna dalsak gige ahihi.\nHih ankamlum te sungah akihel ahi “Sulforaphane” in Cancer natna tawh kihua mahmah ahih manin, Cancer natna hongna lehdosaksak hihtuak hi. Adiakdiak in pasal natna ihcidiam ciltang natnanei Prostate Patients te ading bangin hoihsem cihi.\nHih Scientists leh Researchers te’n amuhkhiat uh Study pen “Molecular Nutrition and Food Research” kici laibu sungah ki Publish khin a, Oregon State Univeristy pan June 09, 2011 ni in mipi tungah aki hawmkhiakhin ahihi.\nResearchers te’n ankamlum sungah akihel Sulforaphane pen Prostate Cancer leh Breast Cancer te dalthei nadingin Clinic te ah sinsinsak uh ahihi.\nUniversity of Michigan paninzong Sulforaphane ii kizattheihna kantel uh a, ganhingte tungah Cancer Stem Cell te a thahtheih banah Cancer vumbok Tumor tezong akhan semsem lohnading in dalsakthei cih mukhia uhhi. Hih Study pen Breast Cancer Stem Cell tawh kisai limtakin Focus zaw uh a, a thukan khiatteng uhzong “Clinical Cancer Research” ah suaksak uhhi.\n2007 kuminzong University of Illinois te’n pasal te ciltang natna ahi Prostate Cancer daltheih nading Study nabawl uh a, Broccoli ankamlum leh mehthuk (Tomato) te hoihmahmah ci uhhi. Hih Broccoli leh Tomato tepen atuamtuak in ih neksangin, nekhawmleng atha hat in Cancer natna daltheih nadingin hoihzaw semsem cilai hi. Mehthuk banah Mustard, Horseradish ahih keileh Wasabi cihtetawh helkhawm nekhawm lengzong hoihmahmah cihi.\nUniversity of Illinois te Study bawlna ah pasal te’n Raw Broccoli 139 g, Fresh Tomatoes 248 g ahih keileh Tomato Sauce 237 g cihbang nekzelzelding hoihhi ci uhhi.\nTuabang ahih mawkleh anteh mehteh adang tuamtuam ihnek veve sangin Broccoli ankamlum leh Mehthuk neklam hanciamding hipah lodiam? ZD Sawltak #zomidaily 2011-10-24\nPrevious: Melbourne ah Sialsawm Pawi Soccer kimawlna tawh kibawl\nNext: Thumanna leh cihtakna lenkip ni


url: =The Golden Calf the idol made by Aaron, Paikhiatna 32:1-35 | Bibleview\nTedim » Lai Siangtho » Thuciam Lui » » The Golden Calf the idol made by Aaron, Paikhiatna 32:1-35\n32:1 Mualtung panin Moses hong tun’suk hakna mite in a theih uh ciangin, Aaron kiangah mite amau mah kikaikhawm tawmin ama kiangah, “ Kithawi in; kote’ mai-ah a pai ding pasian hong bawlsak in. Egypt leitang panin eite hong paikhiatpih to Moses ahih leh bang suak khin cih i thei kei hi,” a ci uh hi.\n2 Aaron in amaute kiangah, “Na zite, na tapate, leh na tanute uh bil tungah a om kham bilbahte sutkhia un la, kei kiangah tuate hong paipih un,” a ci hi.\n3 Tua ahih ciangin mi khempeuh in amau’ bil-a om kham bilbahte sutkhia-in Aaron’ kiangah tuate a paipih uh hi.\n4 Amah in amaute’ tung panin kham saangin, sumtui sun’na sungah sungin, a kisung bawngno khat bawlsak a, tua ciangin mite in, “ Israel mite aw, hih pen Egypt leitang panin note hong paikhiatpih to na pasian uh!” a ci uh hi.\n5 Aaron in hih thu a muh ciangin, amah in tua mai-ah biakna tau khat lam a, “Zing ciang pen Topa-a’ ding pawi bawl ni hi ding hi,” ci-in zaksakna a bawl hi.\n6 Amaute zingsangin tho baih uh a, meihal biakna pia-in thunuama biakna zong a paipih uh hi. Pawi an ne-in mite tu uh a, zu khamin numei pasal kisawk ngeingai uh hi.\n7 Topa in Moses kiangah, “Paisuk in; bang hang hiam cih leh Egypt leitang panin nangmah in na paikhiatpih toh mite amau kisiasak uh hi.\n8 Ka thupiakna lampi panin amaute kiheikhia pak uh hi. Amau-a’ dingin amaute in a kisung bawngno khat bawlin, tua bia-in a tungah biakna pia uh a, ‘Israel mite aw, hih pen Egypt leitang panin note hong paikhiatpih to na pasian uh ahi hi!’ ci uh hi,” a ci hi.\n9 Topa in Moses kiangah, “Hih mite ka mu zo hi. En in, a lungkhauh mite ahi uh hi.\n10 Tua ahih ciangin tu-in amaute tungah ka sinso-in amaute ka beisak theihna dingin kei guak hong omsak in. Ahi zongin nang ahih leh minam lian khatin kong bawl ding hi,” a ci hi.\n11 Ahih hangin Moses in Topa ama Pasian tungah thum a, “ Topa aw, na vangliatna leh na thahatna tawh Egypt leitang panin na paikhiatpih ahi nangma mite tungah bang hangin sinso ding na hi hiam?\n12 Bang hangin Egypt mite in, ‘Mualtungah amaute a that ding leh leitung panin amaute a beisak dingin siatna ngaihsutna tawh amah in amaute paikhiatpih hi,’ ci ding uh ahi hiam? A kihtakhuai na hehna daisak in la, na lungsim khelin na mite tungah hih siatna tungsak kei in.\n13 Amaute’ tungah nangmahmah kiciamin, ‘Na suanlekhakte uh vantung aksi bangin tamsakin, keimah in ka ciamsa hih leitang khempeuh na suanlekhakte uh tungah ka pia ding a, amaute in luah tawntung ding uh hi,’ na cihna na nasemte Abraham, Isaac, leh Israel phawk in,” a ci hi.\n14 Tua ciangin Topa in a lungsim khel a, ama mite’ tungah a tun’sak ding siatna tungsak nawnlo hi.\n15 Tua ciangin Moses kihei-in, a khutsunga om thuciamna suangpeek nih, a pang langnih tuakah a kigelh suangpeekte tawh mualtung panin a paisuk hi.\n16 A peekte pen Pasian’ bawl hi a, a kigelh thute pen suangpeek tungah Pasian’ gelh ahi hi.\n17 Joshua in amaute’ kiko gamlumna a zak ciangin Moses kiangah, “Giahphualah kido-a gamlumna om hi,” a ci hi.\n18 Ahih hangin Moses in, “Tu-a gamlumna pen zawhna kikona aw ahi a, lelhna kikona aw ahi zongin, tua bang pawl hilo hi. Ahih hangin tu-a ka zak pen lasakna awging ahi hi,” a ci hi.\n19 Giahphual nai-ah amah tungin bawngno leh lamna a muh phetin, Moses heh mahmah a, amah in ama khutsung panin suangpeekte lawn a, mual bulah tuate a sukham hi.\n20 Amah in amaute’ bawlsa bawngno la-in mei tawh hal a, gawivui-in tui tungah theh a, Israel mite a tui dawnsak hi.\n21 Moses in Aaron kiangah, “Amaute’ tungah khialhna lianpi khat na tun’pihna dingin hih mite in nang’ tungah bang hong gen uh ahi hiam?” a ci hi.\n22 Aaron in, “Ka topa aw, heh lua kei in. Mite’ lungsim na theihsa ahih mah bangin amaute in siatna ngaihsun uh hi.\n23 Bang hang hiam cih leh amaute in keima kiangah, ‘Kote’ mai-ah a pai ding pasian hong bawlsak in. Egypt leitang panin eite hong paikhiatpih to Moses ahih leh, bang suak khin cih i thei kei hi,’ ci uh hi.\n24 Keimah in amaute kiangah, ‘Kham a nei peuhpeuh in sutkhia un,’ ka ci hi. Tua ahih ciangin amaute in kei’ tungah hong pia uh a, keimah in mei sungah tuate ka lawn a, hih bawngno hong suak hi,” a ci hi.\n25 Mite a tatkhialhna Moses in a muh ciangin (bang hang hiam cih leh Aaron in amau’ maizumna dingin amau’ galte’ lakah amaute takhial sak hi),\n26 giahphual kongpi sungah Moses ding a, “ Topa’ lamah kua teng om na hi uh hiam? Kei’ kiangah hong pai un,” a ci hi. Levi mite khempeuh ama kiangah hong kikaikhawm uh hi.\n27 Amah in amaute kiangah, “Israel-te’ Topa Pasian in hih bangin ci hi: ‘A milip in a namsau a pangah tawi-in kongpi khat pan kongpi khat, giahphual khempeuhah pai kawikawi-in, a milip in a sanggampa, a milip in a kikholhpihpa, a milip in a vengpa that hen,’ ci hi,” ci-in a gen hi.\n28 Moses’ thugen bangin Levi mite gamta uh a, tua ni-in mihing tul thum bang si hi.\n29 Moses in, “Note’ tungah thupha hong tun’ theihna dingin ama tapa leh a sanggamte ciat supna thuakin Topa’ na sepna dingah tuni-in note na kikipsak tawm uh hi,” a ci hi.\n30 A zingsang ciangin Moses in mite kiangah, “Note in khialhna lianpi khat na bawl khin uh hi. Tu-in Topa’ kiangah kei ka pai ding a, note’ khialhna thu-ah kilemna ka va bawl thei khading hi,” a ci hi.\n31 Tua ahih ciangin Topa’ kiangah Moses paikikin, “Ala, hih mite in khialhna lianpi khat bawl khin uh a, amaute in amau-a’ dingin kham pasian khat bawl khin uh hi.\n32 Ahih hangin nangmah in tu-in amau’ khialhna maisak in. Na maisak kei ding leh, hong thum ing, nangma gelhsa laibu panin keimah hong phiatmai in,” a ci hi.\n33 Ahih hangin Topa in Moses kiangah, “Kei’ tungah hong khial peuhmah, ka laibu panin ka phiat ding hi.\n34 Ahih hangin tu-in pai in; nang’ tunga kong gensa munah mite paipih in. En in, na mai-ah ka vantung mi pai ding hi. Ahi zongin ka thukkik ni ciangin amau’ khialhna amau’ tungah ka thuk ding hi,” a ci hi.\n35 Amaute in Aaron’ bawlsa bawngno bia uh ahih manin Topa in mite’ tungah gimna a tungsak hi.


url: =Mizoram ah I min in thupha ngahlo ~ Pau Tun Thang :: ZOMI DAILY\nposted on 26 May 2015 at 11:51 pm Lomkholna: Article, Pautunthang\nMizoramah i sanggam Lusei ten a kam un “Unau vive hi hang” hong ci mah le uh a takin hong tuam ngaihsut mah mah veve mawk uh ei guai. A thu in kamsiam zawzen napi un a takin hong deidan mawk uh hi. Mizoram Zosuan a tuam tuam te lak pan in zong ei zomi aki ci phadiak te hong haza uh hi. Lusei ahi lo veve te lak pan Hmar, Pawi etc. te khawng unau ngaihsut zaw uh hi. Bang hang hiam cih leh amau tawh a pau uh leh a min a puam mah mah uh zong kibang zaw hi. Eimi minah a tawpah “a” leh “i” om lo ahihmanin hmingbul(min bul/tawng) ci se uh hi. Tua dan min lim lim pen mizo dan in sangzo lo in “zo hnahthlak aihkeh mizo II” ci ziau mawk uh hi.\nA min tawpah ‘a’ leh’i’ a koih leh Lusei pau siam taka zang te bek mizo dingin ngaihsun kha uh hi. Min tawp ah ‘a’ leh ‘i’ a koih lo te pen lamdangsa uh hi. Zong a theihcian ma un neu ngaihsut nuam pian pongmawk uh hi. Khatvei Govt. Hrangbana Collge a ka kah lai in Lusei nungak nih in ka min en in a tawpah “a’ koih lo ka hihmanin lamdang sa in “a va mak ve” ci in ki nuihsan tazen uh hi. Vial aw, ciin kei zong laisim hanciam to ka hihmanin a nung ciang home assignment hong etteh nuam in buai zawzen kik uh hi. Hong theihcian ma un i min lim lim pan in hong thusim lo pah mawk uh hi. Tutadih in i min in vang nei lo in thupha ngah nai hetlo hi.\nTuma in zomipih Paite leh Kuki namte hong kido uh hi. Tua lai in Lusei leh Zosuan nam tuam tuam ten Kuki lam panpih nuam zaw pian dektak khat in om uh hi. Khasiat huai mah mah sa ing. Tua lai in Zomi hong gum ngam tak tak tam lo hi. Sanggam pawlkhat Manipur pan Mizoram ah hong galtaai uh hi. Kumpi in a min in a don tensam hangin lam-et bang zo lo hi. Tua lai taka Mizoram pan a hong Galtai Paite te Aizawl DC in Inner Line Permit(ILP) bawl dingin thupia hi.\nILP pen a tak takin ci leeng zang gama om vaite tung bek a zat ding hi. Tua ahihmanin Paite National Council (PNC) makai ten National Human Rights Commission(NHRC) kiangah va gen uh hi. Tuaciangin Mizoram kumpi in a thusuah zuuk kik pan hi. Tua khitciangin Assam ah Hmar leh Dimasa hong kido uh hi. Hmar te Mizoramah hong gaaltai tak ciangun kumpi bek tham lo in Mizo kipawlna a tuam tuam ten tua galtai te adingin donation khawn uh hi. Tua dan in hong deidan zia uh.\nMizoram ah nam tuam tuam ten Demand kibawl ngei ciat hi. I theihsa mah bangin tua demand te a tamzaw a lawhcing hi phial ta hi. Ahizongin Paite te demand khatpeuh pen kithudon lo tawntung hi. A district Council liana hi kei zongin a gam mi khat ihih mah bangin Radio Programe khawng hong nei sak le uh kilawm hi. I festival te khawng state kumpi in hong recognise sak le uh ki lungdam mah mah ding hi. Ahizongin tua i lungdamna ding thu te thei napi in gamta nuam lo uh hi.\nMizoram ah Kawlgam mi ten mawhna a bawl ciangun Paite bek ding sa kha uh hi. A tak tak in ci leeng pawi leh khalkha te khawngin mawhna bawl zo zaw uh hi. Eimi aki man khat a om ciangin ama min, khua min leh nu leh pa min natawm in zasak in a mualpho thei bang pen dingin pulaak uh hi. Amau lam aki mat ciangin lah tua cih lo zel uh hi. Eimi te minphatna lam sang a thei kha phial uh zongin media ah pulaak nuam ngei lo uh hi. A sia lam bek bek in hong thangsak nuam tawntung uh hi. Tua manin ki minsia ngitnget mah hi.\nEimi te i khantoh khak ding hong haza uh hi. Amau deih dan ah bel Mizoram sunga teeng khempeuh in amau aituam pau mangngilh liangin Lusei pau zui ding hi mawk hi. Tua khawng huhau in zong Mizoram sungah eipau tawh Pasian biakna ding khia hak hi. Mizoram sungah Zokam tawh Pasian aki biak tak tak pen kum 50 zong pha nai lo mai thei hi. I nam khantoh na ding ngaihsutna tawh pawl khat peuh aki phuh sawm ciangin dal theih bangin hong dal tawn tung uh hi. Tua manin Mizoram a zomi ten minam veina lamah ki khanglo hak tuam hi.\nMizoram sungah Lusei ten amau tawh kipawl khawm theih ding hah gen mah mah uh hi. Ki tuam lak lo ding mizo vive hi hang cipong sam uh hi. Ahizongin mundangah a om ciangun i zosuanpih amau sanga tamzaw te bel nuam tuam lo uh hi. A tawm uh hangin kuamah kipawlpih nuam tuan lo uh hi. Amau leh amau in kipawlna phuan tawm ngiat uh hi. Mizoram buai lai in Lusei tampi Kawlgam ah lut uh hi. Sagaing Division huam sung dainawl lamah ki busa uh hi. Tua lai in dainawl himah leh tun munhoih a ngah uh suak hi.\nKawlgam ah amau sanga tamzaw Zo hnahthlak a hi veve Falam, Haka, Tedim te a kipawlpih uh hia le? Kipawlpih lo bek tham lo in Chin zong kici nuam lo uh a, Mizo kumpi recognise sak nuam uh hi. Ahizongin mi 50,000 pha zo nai lo ahihman un a ngetna uh lawhcing zo nai lo hi. Kum 2015 ciang minam min khel theihna hun kihong ding ahihmanin lungdam mah mah ding uh hi. Amau bangin ei zong lungdam hang. Tua hun ciang zomi kici kim ciat ni.\nManipur ah zong Lusei 10,000 val deuh bek om uh hi. Ahizongin zohnahthlak nam lianzaw Hmar, Kuki, Paite bel nuam tuan lo uh hi. Amau mah in kipawlna phuan tawm uh hi. Nam adingin hanciam takin nasem uh hi. Tun a lai bang un Manipur University ah B.A dongin kisin thei ta hi. Tun Gangte nam bang Mizo ah kipia khin uh hi. I zomi pih pawlkhat in zong Mizo ah hong kipiak san khak ding uh lauhuai. Tripura ah zong Jampui Hills ah Luseite om uh hi. Amau sanga tamzaw Zosuan dang Darlong, Halam etc. te kipawlpih tuan lo uh hi. Mizoramah unification a gen gen mawk uh hang amau lusei pau leh ngeina kizuih pih leh a ut man bek uh hi.\nMizoram state kumpi nuai lut zawh na ding eimi min tawh baih het lo hi. Siamna kibang veve pen i min hangin hong nawl khin khin uh hi. Mizoram kumpi in Technical Institution pawlkhat ah quota nei hi. Eimi te adingin tua quota ngah na ding baih lo hi. A pil leh siam tungtuang topten khawng a kidawkzo te bel pai ngam sam lo uh hi. Tua hi lo a nautaang ah bel amau mi mah deihsak zaw tham uh hi. Hih technical entrance tungtangah a lungkim lo om kiu kiu hi. Kumpi nasep lakna ah zong lutbaih lo hi.\nNepali te bang Mizoram Public Service Commission khawngah a exam ciang un written ah hoih mah mah tase leh interview ah kiasak nuam uh hi. Mizoram University ah Vice Chancellor mizo ahih khit bang namdangte adingin lut hak tuam kici hi. Tuma lama Faculty a lak lai un zong eimi khat USA ah zong kum sagih phial a sem khin khat in zong va apply hi. A ngen khempeuh lakah amah ki fit pen hi. Ahizongin amah cing lo in luseite mah cing veve hi. A min pan Mizo(Lusei) ahihlohna kilang mawk ahihciang a. Ahizongin lungkiat lama lak ding hi lo a mi sanga siamzaw dinga hanciam zawk ding ahi hi.\nMizoramah i min hang in ettuamna, deidanna ki ngah in hong ki deihsak lo hi. I zomipih pawlkhat in lusei min a phuah ziau uh zong mawhsak huai khin lo hi. Mi khen khat ten a mizo thei thei dingin gelhsuk lel uh hi. Mizote lakah i tuitum theih nangin zong kitangsam takpi mai hi. Suan Ngaih Kham bang ahihleh S. Ngaihkhama cih khawng leh Dal Khan Thang bang ahihleh D. K Thanga cih dan in a lusei min thei thei dingin kibawltawm zen hi. Nidanga MLA hong ki candidate sia Dal Go Nang khawng bang a min lusei min khat hi mawk leh vote tampi mu kha ding hi. I min in thupha ngahzo nai lo mawk hi. A khasiat huai mah mah thu khat hi.\nI min in thupha a ngah theih nangin mikim in panlak kuul hi. A hoih lam in zomi min kilatsak zawh sawm ding hi hang. Thukhat ah mi laka kidawk a minpha sun sun in i nam zumpih mawk uh hi. Tua banga i hihna i zumpih ciang miten a guukin hong neumuh zaw uh hi. I zomi min mah thupi sak ding hihang. Aizawl ah sang ka kah lai in ka clerk te un ka min tawpah’a’ na koihsak thei zel uh hi. Ahizongin ka phiat kiksak ciat ciat zel hi. Kawlgam pana hong zin te zong Lusei min hong kiphuah tawm se kei un. Lawh(pronounce) haksa ding uh cih khual ding hi zen zen lo hi. Min tuam tuam kiphuak lo in lungsim kiptak in om zaw ta ni.\nI min in thupha a ngah theih nangin a hoih lamah zomi min a tam thei thei a kilat kuul hi. Mizoram media ah iki lat sun sun ciang bike gu, zatui zuak cihpeuh ahih ciangin min hong neumuh lo thei sam lo hi. Tua ahihmanin lungsim kip nei in a hoih lamah i min sek ni. I sep i bawlna peuh ah mi citak, mi thanuam leh mi lawhcing tam lehang i min hong hoih ding hi. Thukhatah mi khutnuai a nasem mi ompih kitam lua in tuaman in zong hong mu neu uh hi. Mizoram ah eimi leh vaite hong ki etneu na pen nasep niam i tam luat man hi.\nTua ahihmanin i lungsim sangsak in mi khutnuai nasepna pan paikhiat sawm zaw ni. Eima khe tawh din zawh sawm ding thupi zaw hi. Kumpi nasem kibehlap sem sem in tampi om leeng imin hoih tuam ding hi. Kumpi nasep bek lo zong Mizoram(India) a min phasak zomi minpua tam sem sem lehang i min pha ding hi. Tuaciangin i sanggam lusei ten mizo hiteh ci in hong pawlbawl ding hi. Kimawlna lama minthang Mary Kom zong mizo sak nuam uh hi. Ei zong minpha lehang miten hong pawlbawl ding hi lel hi. N.Pautunthang (Aizawl; Mizoram)\nPrevious: Kimawhsak ding hilo ~ Hau Za Cin\nNext: UN Card neite hong kimat ciang theihding thu pawlkhat\nIndonesia, Bali Island ah guihtui tamluatna hangin mencim, mi 12 sikhin ~ ZD


url: =A thuneihna hangsan takin zang: State Spesker Pu Hau Khen Kham :: ZOMI DAILY\nA thuneihna hangsan takin zang: State Spesker Pu Hau Khen Kham\nposted on 16 January 2017 at 7:57 am Lomkholna: Liantuang, News, Zomi\n(2011-2015) State Speaker Pu Hau Khen Kham in ama thuneihna zangin Union thuneite le State thuneite vaihawmna khat a thalnialna ka thei kha hi. Tua pen 29 March 2013 ni hi a, Gullu vai ahi hi.\nCompany le Union thuneite\nTua hun laitakin Union thuneite in Gullu mual a to ding Sen Companyte tawh na kithu-min khin uh a, nasep akipan ding uh hi ta hi.\nMipite in hih thu ahemlam in a kitheih pen 2012 kum beikuan pawl ahi hi. Asia apha ding kua mah in siang takin gensiang thei tuanlo ahih manin mipi sungah lung hihmawhna a om pah thu ahi hi.\nAhuampi in bel Mipite in Sen companyte le kumpite mahmah a kimuang zo lo hi zaw hi. Tua ahih manin kumpi thuneite tawh kinawkna ong om toto hi. Mipite khut kilen in ma kipang khawm hi. Gam sung gam pua, sak le khang, Kawl le Zo, Khangno le Siamsinte, numei naupang khutkhat tawi khekhat khai in kipangkhawm pah hi.\nState thuneite thupomzia\nMipite thapiakna tawh khua tuamtuam kipawlna tuamtuam, mipi’muan le suan tuamtuam, MPte kiangleh kumpi thuneite kiang nangawn ah lut tantan in mipite lungsim ong la photphot dih un ci in kipai tantan hi. Pu Hung Ngai ( Chief Minister ) in “ Union thu vaihawmna hi. Ei cih theih bangmah om kei” ci in ong sianggen bilbel hi. Tua hun lai khawngin amau tawh kimuh khak ding hamsa lua mahmah hi. Kumpi thunial dan in ong mu lel uh hi.\nGambup thu omzia\nCompanyte in 21 Febuary 2013 ni in State thuneite tawh kimu in a nasepzia ding teng uh pulakna nei uh hi. Hih hun laitakin Kachin gam Mitsone le Letpaduang sumngo khuk vai nakpi takin a kibuai laitak ahi hi. Zogam ah zong Gullu Nickel vai so lihlih hi cih gambup theihpih dingin kihanciam mahmah hi. Tua bek tham loin Kachin, Shan, Kayin, Yanggon, Mandalay,…, mipi le kipawlna tuamtuamte tawh khat le khat kizopna bawlin lampi om bangbang tawh ma kipang hi.\nPu Hau Khem in mipi’ deihna thupi bawl\nGamsung thu omzia le mipi lunggulhnate amuh ciangin Pu Hau Khen in Pu Hung Ngai( Chief Minister ) kiangah” Union vaihawmna ahi phial zongin Zogam sunga Project lianpi kisem ding ahih manin State Hluttaw in a theihpih loh phamawh hi. Hluttaw ah hih Project vai gentelna le kikupna neihloh phamawh hi” na ci giap hi.\nPu Hau Khen mah tawh thu kikum in, State Hluttaw ah Gullu Project vai dothuai thulelate in kaikhawm kholin Pu Zozam dong ding, Pu Hau Khen in tua dotnate a dawngkik dingin company le kumpi thuneite na gen khol ding cih dan in kigel khawm hi.\nHluttaw sungah Gullu vai kikup ding thu a om ciangin Pu Hung Ngai nak heh mahmah cih mun dangdang pan kiza kik hi.\nHulltaw sung thupaizia\nState Hluttaw pen 29 March 2013 in kibawl a, tua lai ah Pu Zozam in Gullu vai dotna nei a, thuneite le companyte in nasepzia ding leh a met hawmzia ding, kithukimna tuamtuam thute gentelna nei uh hi.\nPu Hua Khen in a thuneihna pen tua ciang bekah zang loin “ Nickel Project vai hih lai ah nong gen bangun mipite kiangah gen ding kisam hi” cih thukhentatna neih pih hi.\nMipi bulphut kipanta\nTua thukhentat tungtawnin Pu Hung Ngai makai in Minister 3 le MP a om teng ban ah companyte in Tedim, Kam Hau hall ah 1 April 2013 ni in mipi tawh kimuhkhopna ong neihpih pah hi. Hih kimuhkhopna dan pen kawlgam ah Galkap kumpi le Kumpi thak hun sung tawntung ading amasa pen hi ding hi ci in kigen hi.\nTua zom ah 2 April 2013 ni in Zonuamzang Khua le Dimzang khua ah Minister 3, MP te le companyte pai ngiat in State Hluttaw sunga a gen thute genkikna ong nei uh hi. Khua 14 panin mipi a kikaikhawm ahi hi.\nTua zomah May 17 ni in Tedim, Kam Hau hall ah Pu Hung Ngai maikai in mipi tawh kimuhna om leuleu hi. Tua ni bel khat le khat a kinuaizan mang dektak a, thusia lasia om loin kikhen thei liamliam cih ding ahi hi.( Hih kimuh khopna pen Rev.Thang Van Lian in lai in gelh in Zingsol Journal ah zong kisuak sak hi)\nHih bangin galkap hun le kumpi thak sunga a om nailo Project khat peuhpeuh ading mipi tawh kimuh khopna ong pian theihna pen mipite kithutuahna le Pu Hau Khen Kham in ama thuneihnate hangsan takin ong zat man ahi hi cih ka tel pha sansan hi. (zom zel ni ei.) Lian Tuang\nPrevious: Norway pan dahna thupuak: Pa Hau Lian Nang (kum 36, Man Lun beh, Tonzang)\nNext: Japan in Orbit kimkot dingin leitung ading Satellite neupen asitleh lawhsam ~ TK Lian\nZAM Thupuak :: 31 January 2016\nZogam, Zomi, Zolai, Zo ngeina – 3\nChristian Hymn te’ tangthu: Kei Tawh Omkhawm In\nChina ah “Petrochemical Plant” khat puakkham in mi 8 si, 9 liam\nNew York ah Helicopter khat kia in mi 2 peuhmah siding kici


url: =LESSON 8 Nov 14–20 ~ MUC\nLESSON 8 Nov 14–20\nAdmin 3:47:00 PM Articles, Sabbath School Lesson\nLESSON 8 November 14–20\nTu Kaal Sung Sim Ding: Pian.1:26, 27; Isa. 11:1–9; 2 Tim. 3:14–17; 1 Kum. 4:29–34; John 14:17; 1Kor. 14 2:1–16.\nKAMNGAH: “Lai Siangtho pen Pasian lamlahna tawh a hong kipia hi-a, thuman thutak hilh nading, a khialte taii nading, a man lote a manin puah nading, a manin nuntak theih nading thuhilh nadingin a manpha mahmah ahi hi.” (2 Timothy 3:16).\nLai Siangtho in Pasian leh A mite thu a patcil a kipan a hong hilh hi. Khat veivei Pasian leh a mite kizopna in tawlkhat sung a kinuak nungak le tangval kingai bangin, ahih keileh pa leh a kisik tapa kizopna tawh kigenteh hi. Ahi zongin tu kaal sung thusinna-ah laihilhsia leh sangnaupang kizopna zangin i pulaak ding hi. Saupangte’n a laisin uh thei zo lo-in, lai- kia den hi phial taleh laihilhsia in sangnaupangte theih dong lungtakin laihilh hi. Lai Siangtho sung tangthute zong mihing kicinlohna thu vive kihel hi. Ahi zongin Pasian leh a mite kikal kizopna-ah Pasian in Ama geelna bangin Ama hehpihna in a mite tangtunpih hi. Pasian tawh kizopna-ah mihing vaipuak in a kitel khial thei khat hi. Mi tampi in a lauhuai, siatna hong tun kizopna hi, ci-in ngaihsun uh hi. English. Ahi zongin Pasian in Amah theihtelna leh Ama deihna bangin a nungta dingin Pasian in mihingte hongsam tawntung hi zaw hi. Pasian a thei dingin Amah i vazuatna in hong hehpihna hangin ama lamzuanin i kalsuanna masa ahi hi. Tua bang hehpihna in mihingte thalawh theih hi lo hi. Ahi zongin tua hehpihna sung nungta dingin i kisin thei hi. Khristian pilsinna-ah Pasian hehpihna thu a hilh keileh tua pilsinna in bang pilsinna hi ding hiam?\nPASIAN LIM LE MEEL SUUNIN\nPian. 1:26, 27 leh 5:1, 3 enkak in. Koi bangin Pasian in nate a bawlin mihing piangsak hiam? Mawhna a omkhitteh mihing tungah bang thu piang hiam?\nLai Siangtho khiatna hilhciante in Pasian lim le meel” cih a khiatna kum za tampi sung buaipih uh hi. Mihing a hong kibawlcilin Pasian lim le meel in bang hi ding hiam? Gentehna-in Pasian in limlangh mai-ah dingin Amah bang linlian a nei dingin mihing hong bawl hiam? Ahih keileh nuntakna nei ganhingte sangin mihing in Pasian tawh kisuun pen hiam? Ahih keileh Piangsakpa leh ama bawl mihing in nungta khawm theihna, kizop theihna hi ding hiam? Lai Siangtho thuthuk kankhiate in Lai Siangtho siksanin a pulaak uh hangin Lai Siangtho in Pasian lim le meel tawh kisai kician takin hong hilh lo hi. Ahi zongin a kitel mahmah thu in mawhna in tua Pasian lim le meel mualsak, khelsak hi. Tua hangin Ellen G. White in pilsinna thu a hong hilhna-ah pilsinna mungtup lianbel in mihing in amah a Piangsakpa lim le meel a ngah kik theih nading hi, ci hi. (Education, pp. 14– 16). Koibangin pilsinna in hih a mungtup tangtun thei ding hiam?\nA masa-in i theih dingin, nu le pa in tate tawh kizop a neih bangun, mihing in Pasian in tawh kizopna nei dingin Pasian in a hong bawl ihi hi. Tate in nu le pa lim le meel a puak bangun (Pian. 5:1) Pasian in Ama lim le meel sunin hong bawl ihih manin Ama tanu tapa suakin, Amah tawh ki-innkuan thei, a kizom tawntung dingin a hong bawl ihi hi. Tua hi-in Pasian lim le meel in meel kisuun hihna sangin Pasian lungsim leh mihing kituah theina, kiho theihna hi zaw hi. Pilsinna-ah zong a masa-in inn sungah nu le pa in tate tawh kizopna, tua khit ciangin sangkahna-ah sangnaupangte leh laihilhsiate kizopna pan pilna kingah hi. Pasian in tua bangin kizopna nei dingin Ama lim le meel sununin mihing a hong bawl pen mihing in ganhingte tawh a kilamdanna hi. Mihing in Pasian lim le meel nei-in, i nuntakna in a kilatkhiatsak mateng Ama thuhilhna mangin Ama tung pan thusin ding ihi hi.\nTatkhiatna tangthu in piansak thu, hotkhiatna thu a kipan leitung kibawlpha thak ding thute sinna hi. Hih thusinna-ah laihilhsia in Pasian hi-in, mi khempeuh in a sin ding uh thu in vantung thu hi ( Ellen G. White, Education, p. 301). Hih in innsung, biakinn, sanginnte leh mihing nuntakna bup adingin bang hong hilh hiam?\nJESUH IN LAIHILHSIA BANGIN\nLai Siangtho sungah Jesuh in laihilhsia ahihna mun tampi-ah kigelh hi. Amah in Pasian Tapa, Messiah, Mihing Tapa, Honpa, Tanpa, Topa, Pasian Tuuno hi. Ahi zongin Jesuh tawh kum thum val bang Judea leh Galilee gam sungah nasemkhawm, a kikhawl mite in Amah in Laihilhsia hi. Amaute in “Rabbi” ci-in sam uh hi. Rabbi a khiatna in ‘Laihilhsia” cihna hi. Tua hi-in Jesuh in laihilh nasep leh laihilhna tungtawnin hotkhiatna thu sem hi. Jesuh in laihilh nasep leh hotkhiat nasep a tonkhawm dingin hong hilh hi. Kamsangte in zong tua mah genkhol uh hi.\nIsaiah 11:1–9 sim in. Jesuh laihilh nasep bang thu pulaak hiam?\nLai Siangtho sungah Messiah thu a kipulaakna mun mahmah khat in Isaiah 11. Aneu 1-3 in Messiah a hong pai nading thu pilsinna kammal tawh pulaak hi; Amah in theihna, pilna, theihtelna a pia, lamlak pa ci-in kipulaak hi. A thukhupna-ah “ Tui in tuipi a tuam bangin Topa theihna leitung dim ding ahih manin amaute in ka mual siangtho tungah bangmah liamsak lo-in a susia kei ding uh hi” (Isa. 11:9). Tua bangin Lai Siangtho hilh siksanin Ellen G. White in zong pilsinna thu a gelhnate ah pilsinna leh tatkhiatna thu kikhen lo ahihlam pulaak hi ( Education, p. 30).\nJohn 3:1–3 sim in. Nicodemus in Jesuh pen ‘rabbi’, ci-in hopih hi. Tua banah Nicodemus in Jesuh bawl nalamdangte leh nunna thu a pulaakte amuh ciangin Jesuh thuhilh siamna in Pasian kiang pan hi, ci-in thei hi. Nicodemus in “ Rabbi’ ci-in a hopih ciangin Jesuh in nial lo a, Ama thuhilhsiamna in vantung pan ahihna leh Pasian gam sung lut nadingin khat vei suahkik kisam ahihna thu telthei hi. Jesuh hilh thute a kipan midangte hilh theihna in Pasian kiang pan hong pai hi. Hi mah hi. Laihihsiamna in Pasian piakkhong khat hi. Thuhilh dingin Pasian thupiak hi; Jesuh in hong hilhin, Pasian piak thuneihna a ngah mite in zong a hilh ding uh hi.\nLeitung in Topa theihna tawh kidim ding hi, ci-in genkholhna-ah nang leh kei vaipuak in bang hi ding hiam?\n2Timothy 3:14–17 sim in. Koi bangin pilsinna-ah Lai Siangtho in dinmun nei ding hiam?\nLai Siangtho a masa lamteng Torah kici a, a khiatna in Thukham cihna hi. Bang hang hiam cihleh tua sungah thukham tuamtuam kigelh hi. Torah a khiatna in “thuhilhna,” “Laihilhna” cihna hi. Hih in thukham tawh kibang lo hi.; mi kim khat in Pasian hehpihna ngah nadingin thukhun thupiakte zuih kul hi, ci uh hi. A taktakin tua bang hi lo hi; thukham i cih in Pasian in mihing a hong bawllai-in ama geel bangin picing takin i nuntak theih nading, Pasian tawh thuciam sungah i kalsuan theih nadingin a hong hilh thute tawh kipawl ahi hi.\nHebrew kampau tawh kigelh Lai Siangtho in khennih hi-in, a masa-in, kamsang masate leh tangthu bute pulaak thu in Pasian mite in tua thu sin uh hi; kamsang nunungte pulaak thu in tua thuhilhnate a nuntakpihna uh leh pilna thu a pia tua thute a sin ding uh ahi hi. Tua lo a dang Thuciam Lui thute in Laigelhte kici-in eite etteh dingin laihilhsia-te leh sangnaupangte kikaalah thupiangte, laihilhna leh laisinna lawhcing leh lawpsam cihte kigelh hi. Amau mungtup a tangtun pilsinna a kigelh laibute in Esther, Ruth, Daniel leh Job hi. Lai-kia pawlkhat in Job lawm li-te hi. Late in phatna bu hi. Late sungah zong pilsinna thu khawkpi thum sungah kigelh hi: Late 1, Late 37 leh Late 73 hi.\nLungdamna Bute in zong a diakdiakin Jesuh thugentehnate in pilsinna thu vive hi. Paul in pawlpite a laikhakna-ah zong limtakin hotkhiatna tawh thupan-in ahi zongin a thukhupnate in pilsinna, nisim nuntak khuasak a makaih thute hi. Mangmuhna Bu in zong pilsinna thu vive hi. Gentehna-in Pasian Tuuno, Jesuh – A Lianpen Laihilhsia, Amah bek in pawlpi mailam thu ding Khrih thupuak kigelhna laizial simkhia hi (Mang. 5:1–5)\nMi kimkhat in Moses gelh lai khempeuh in tuhun adingin kizang thei nawn lo hi, ci uh hi. Thuhilhkina 17:14–20 ah kumpite leh tua bang ukna neite telzia ding cihte in tuhun adingin kizang nawn lo hi. Pawl sungah kumpi bangin dinmun kizang nawn lo hi. Koi bangin tuhun adingin Lai Siangtho hong hilh thute khentel thei ding i hiam?\nA PIL PASALTE LEH NUMEITE\nSanginn leh laisin pilna cihte tuhunin kilimzat kammal hi. Ahi zongin Lai Siangtho sungah tua bang dan kithei khol lo hi. Pilna, mipil cih kilimzat zaw hi. Gentehna-in Thuciam Lui in a pil pasal, a pil numei a gen tampi kimu thei hi (2 Sam. 14:2; Pau. 16:23).\n1 Kum. 4:29–34. Pilna a thupi-na bang hong hilh hiam?\nKumpi Solomon in pil mahmahin minthang hi. Ama pulaak ganhingte thu, singkung lopate thu leh pilna pia paunak tampi pulaak hi. Pilna tawh kampau mi hi, cih kilangh hi (1 Kum. 4:29–20 ). Paunak bu leh Thuhilhsia in thu tuamtuam leh pilna thu tuamtuamte hong hilh uh hi (Pau 1:1; 25:1; 30:1; 31:1).\nLai Siangtho hong hih pilna in tuhun pilsinna tawh kibatna tampi nei hi. Tate, a diakdiakin khangnote in nu le pa, laihilhsia-te tung pan a sin uh thute hi (Thna 12:1), ahi zongin a taktakin mi khat in a khantawnin pilna a sin ding hi. Nihna-ah pilna in nuntakpihna, zatkhiatna tawh kisai hi. Gentehna-in miksi in phalbi sung a nek ding an khuakhal sungin khol khol hi (Pau. 6:6–8). Ahi zongin pilna khempeuh in tatzia, zat theih pah vive hi lo hi. A thu-in theih ding a hong hilh zong om hi. Bang hang hiam cihleh pilna in Pasian sungah upna pan hong kipanin, thuman upna guipite tungah zong kinga hi (Pau. 1:7). Pilna in tatzia hoih hong lak-in mite phattuamna zong a piangsak hi. Tua banah siatna ding panin zong hong dal hi. A tawpna-ah tuhun pilsinna in mihing theihnop leh dotna khempeuh hong dawng lo hi. Ahi zongin pilna in theihloh thute kanbeh tohtohin i theih bangbang tawh lungkimna hong pia hi. Pilna in i neih bang tawh Pasian thu theihna leh A hehpihna hong muangsak hi. Jeremiah 18:18 gen bangin laihilhsia khat a vaipuak in siampite leh kamsangte vaipuak mah tawh a kibang ahi hi. Amau gen thute in thukham, lamlahna leh a tuam vilvelin Pasian tung pan thu hi-in, hih thute in Pasian tung panin a mite ading ahi hi. Koi bangin pilna ngah thei-in khangsawnte in tua pilna ngah thei ding uh hiam? Bang hangin hih thu in thupi hiam?\nPAWLPI MASA HUNLAI PILSINNA\nJesuh in a nungzuite - a sangnaupangte a nusiat ding hun naita ahih manin amaute kigingkholsak hi. Hih in Lai Siangtho hong hilh a thupi mahmah pilsinna thu guipi khatin kiciamteh hi. Amaute in a SIAPA uh tawh kum thum val kituah khin uh hi. Hih kum thum val hun in Tan 8- 10 laisin, ahih keileh College sangkah hun tawh kikim phial hi. Mihing hihna lampanin en lengzong kum thum sung thusinna tawh amau le amau-in a dingkhia thei ding dinmun a tung uh hi ta hi. Ahi zongin Jesuh in amaute sangin muhkholhna nei ahih ahih manin amaute in Kha Siangtho makaihna sungah pilna sin toto dingin gen hi. Tu-in amaute tawh a tawntungin a om ding, a hilh ding, lamlak ding Kha Siangtho in amaute Hehneppa, Palaai (paracletos) hi ding hi ( John 14: 16, 17). Amah in Thuman a lak Kha Siangtho hi. Pilna tawh kisai-in Kha Siangtho a kipulaak loh hangin Kha Siangtho in thuman thutak tawh nasem ahih manin Ama nasep in pilna tawh kisai nasep mah ahi hi.\n1 Kor. 2:1–16 sim in. Paul in pilsinna tawh kisai a thupi bang thu pulaak hiam?\nPaul in Korin pawlpite tungah Khrih leh Ama sihna thu simloh thudang b gen lo hi (1Kor. 2:2), leitung pilna gen lo-in hotkhiatna thu bek mah gen hi. Tua in a tawpkhakna hi lo hi (1 Kor. 2:6), bang hang hiam cihleh Khristian upna sungah mi thakte in a picin uh ciangin sawltakte in pilna thu, piancil a kipan Pasian koih thu, (1 Kor. 2:7),leh Pasian thuthukte hilh thei ding uh hi (1Kor. 2:10). Hih thu khempeuh in Kha Siangtho makaihna nuai-ah thusinna nei thei uh hi. Kha Siangtho a kimakaihsak mite in bangzahin thuman theitel ding uh hiam? Paul in a thukhupna-ah Isaiah siksanin “ Kua in Topa sep dingteng gen a, thu lamlak pa bangin kua in amah hilh ahi hiam?( Isa. 40:13), ci hi. Kuamah in thei zo kei ci-in a nial theih loh dingun Kamsangpa in taangpi telnop theihtheih dingin thu hilh hi. Paul in hih thu mah hilhkik hi: “Ahi zongin Pasian in na khempeuh kankhia a, Pasian ngimna a ki-imcip a thutawng dongin a kankhia hi. Mihing khat ngaihsutna pen ama lungsim bek mah in a theih mah bangin Pasian Kha Siangtho bek mah in Pasian thu a cingin a thei hi. Eite ngah lungsim pen leitung mite lungsim hi lo a, Pasian in eite tungah a hong piak na khempeuh i theih nadingin Pasian hong piak Kha Siangtho lungsim ahi hi (1 Kor. 2:10–13) Hih in thuman dikna lampi kisam ahihna hong hilh hi.\nNgaihsutbeh Ding: Jesuh in hotkhiatna thu hilh ding a hong sawl in (Matt. 28:18–20) leitung mun khempeuhah kizel ding sawlna hi. Nungzuite ahi keileh munthak phu-in hotkhiatna thupuakte in “a kuankhia dingin sawlna ngah” mite (sangnaupangte) hi. Amaute in mite Khrih nungzui suaksakin, tuiphumin, Jesuh thupiak a zuih nadingun hilh ding uh hi. Thu-um mite in leitung mun mun tuamtuamah om minam tuamtuam, pau namkimte in Khrih umin tui kiphum khit a kipan sangkahin pilna thu sin a kipan uh hi. Hih in a lamdang hi lo hi. Banghang hiam cihleh amaute thusin ding tampi om lai hi. Khrstiante in tua bangin tatsat lo-in theihna behlap tawntung ding banah a upna leh a thuzuihna in nisim a nuntakna huzaap ding kisam hi. Thusinbeh ding tampi om hi. Tua hangin Thuciam Thak sungah Jesuh thu pulaakna, (kerygma) leh Khristian khempeuh in tatsat lo-in thusin ding ahihna ‘didache’ cih kammal nih kizang hi.\nJesuh thupuakte genkhiatna ‘kerygma’ kizatna khat in 1 Kor. 2:2 hi; ‘didache,’ thusinna tawh kisai kipulaak 1Kor. 4 kipan Korin bup huam hi. Khristian khat in bang thute sin ding hiam? Nasem, tawlnga, thu tuamtuamte, khat le khat kizopna, pawlpi leh biakpiakna, sumzonna, mi phattuam nading nasepna, makaite tawh kizopan, mi makaihna, innkuan sung kalsuanzia, kipi kiteenna leh ta neihna, annek tuidawn, puansilh niikteen, teeknung guai-nung ading kiginkholhna a kipan leitung nuntakna ding kiginkholhna leh tawntung nunna ading kiginkholhna, cihte kihel hi. Hihte banah Khristian i cih in a theihna behlap tawntung ding ahi hi. Kanloh sinloh in theihna kingah lo hi. Theih nadingin sin kul hi.\n1. Bangci bangin pilsinna in pawlpi masuan nasepna-ah thupi hiam?\n2. Ellen G. White in “ Vantung in sangkahna mun hi” a cih ciangin a khiatna bang hi ding hiam? Education, p. 301.\n1 Kor. 2:1–16 sim in. Pasian in Kha Siangtho humopna tungtawnin Paul hong hilh thute ngaihsun in. Ama hunlai –a mihing pilna, ukna cihte mangthang ding hi, ci-in gen ahihleh tuni tuhun a mihing pilna leh uknate in zong Paul gen mah bangin mangthang hilo diam?


url: =Malaysia, Selangor aom inn kilamsan khat kicim, mi 1 si, 5 liam :: ZOMI DAILY\nposted on 9 March 2018 at 11:03 pm Lomkholna: Malaysia, News, Sawltak, World\nMalaysia, Selangor State sung aom nasepna Construction Site khatah Steel sikzawn te kicim in mi 1 si cih NST pan kiza hi. Tuni Friday (March 9) zingsanglam in thupiang hi a, asi banah aliamzong mi 5 bang pha cihi.\nTua Construction nasepna pen Jalan Kenanga 9, Kawasan Perindustrian Bukit Beruntung ah hi a, zingsanglam 10:10am hunpawl in buaina apiang ahihi.\nConstruction Site ah nasemte pen Bangladesh gammi leh Indonesia gammi te hi uh a, nasep agim mahmahkhit uhciangin tawmvei tawlnga in innkilamna anuai ah atupak uh ahihi.\nTualaitak in atungpan in sikzawn te kicimsuk in anuai ah aom nasemte adengkha ahihi. Siktawn in adenkhak nasemte pen kum 24 panin kum 30 gualpawl vive ahihi.\nHih tuahsiatna amukha Witness khatin agenna ah hih tuahsiatna pen huih ahat mahmah khitciangin akicim hi ci’n genkhia hi.\nAgin ngaihmahmah kaza a, banghipeuhmah dinghiam ci’n ka etkhiat ciangin Construction Site ah Building kilamsan khatpan in sikzawn te akicimsuk nahimawk hi. Tuaciangin ka thaneihzah, angaihthei penpentawh awnggawp in, kidawm un ci’n Warning kapiak hangin ziakailuata ahih manin, anuai ah aomte adengsukkha ahihi ci’n genkhia hi.\nAliam nasemte pen Sungai Buloh Hospital ah kipuak in, hih tuahsiatna vaitawh kisai in kumpi thunei te’n hoihtak kancianna neiding uh cih kiza hi. Construction Site tuahsiatna pen akoikoi ah omthei zeuhzeuhmawk ahih manin, kidoptheih aomleh kidop huai mahmah hi. Sawltak #zomidaily\nPrevious: Malaysia, Gombak vengsung ah Police te’n damiah khat kaplum\nNext: ZAM Thupuak :: 11 Mar 18 (UNHCR tetawh Leitungbup Numei te Ni kibawl)


url: =Bombi sungten kawmpan Bomb sukkhapsawmpa khantawn thongkiading - TUNGZANG NEWS\nBombi sungten kawmpan Bomb sukkhapsawmpa khantawn thongkiading\nZomiDaily :: 2009 kum Christmas Day nilian in U.S. Passenger vanleng tungah Bomb asukkhapsawmpa zanni Thursday ni-in khantawn thongkiatding thukhenna kineita cih Reuters pan kiza hi. Tuapa minpen Umar Farouk Abdulmutallab kicikhat hi a, Nigeria gammi ahihi. Zanni in USA gam aom Detroit khuapi ah U.S. Attorney General Eric Holder in "kisikna aneitheilo ngongtatpa" ci'n khantawn thongkiatding in thukhenna anei ahihi.\nHih Nigerian papen kum 25 bek phapan a, ahi zongin al-Qaida te'n amau Mission ngongtatna ah zatding in Training hoihtak apiaksa uh ahihi. 2009 kum December 25 ni-in USA gam Detroit khuapi zuan in onglengkhia ahi Northwest Airlines (Flight 253) tungah hih Nigerian gammipa zong ongtuangkha a, US gamsung ah vanleng akumsuk dingin akithawi laitak in a bombi sungten kawmah asel Bomb sukkhapsawm cihi. Ahi zongin vanleng tung aom Passenger te'n nakhaamzo bilbel uh ahih manin vanleng apuaktamlo deuh ahihi. Tua vanleng pen Netherlands gam Amsterdam khuapi pan onglengkhia hi a, vanleng tungah Passenger le vanleng nasem akigawm in mi 290 pha uhhi. Hih Nigerian pa'n a Bomb puak sukhamman hileh vangleng tungah azuikha mi 290 in asihlawh mikmek theidingthu ahihi.\nHih Nigerian pa'n hihbang in agamtatna pen kakhial hi ci'n October kha in genkhia cihi. Hih mi 290 athahlup nopna ahang pen Afghanistan leh Yemen gamah aki thatlum mawhneilo Muslim mite adingin aphu lakkikna hi ci'nzong genkhia hi. Tuabang lungsim aneihtheih nadingin al-Qaida te'n hoihtak in Training apiak uh hi a, asawl bangbang un asemkhia hihtuak mawk


url: =Jesu pen kua ahi hiam? – FGA Tulsa\nJesu pen kua ahi hiam?\nJanuary 24, 2019 Comments Off on Jesu pen kua ahi hiam? Zokam FGAIM\nDotna: “Jesu pen kua ahi hiam?”\nDawnna: Jesu pen kua ahi hiam? “Pasian om a hi hiam?” cih dotna tawh a ki bang kei hi. Jesu Khazih pen om ahih na a dong pen mi ki tawn pha mahmah hi. Jesu pen mihing khat hi in abei sa hunkum 2000 lai in hih leitung ah a nungta hi ci in ki um ciat hi. Jesu pen Pasian maw? ahih kei leh Mihing maw? cih bang in kinial thei uh hi. Biakna makai te in Jesu pen kamsang khat, sia hoih khat leh mihoih khat in gen uh hi. Ahi zongin Laisiangtho sungah Jesu pen kamsangkhat, sia hoih khat, mihoih khat sangin aliat zawk lam hong gen hi. C.S Lewis in alai bu gelh Mere Christianity sungah hih bangin a gelh hi; “Mihai te thu genna ahi Jesu pen Pasian hi lo hi ci a, a umte kong gen nuam hi: ‘Keimah in Pasian pen lian penpen sia in ka sang dek tak hi. Ahi zongin ka um ki kei hi’. Keimah in hih danin ka gen ding aki lawm het kei hi. Mihing khat ih hih nak leh Jesu pen mihoih sia khat bang bek in ih um kei ding hi. Tua bang in ih up leh eite pen mihai te ih hihi. Ngaih sutna aman lo te ih hi hi… ahih kei leh amaute pen dawite a hi uh hi. Nangin nang a dingin na tel ding a hihi. Jesu pen Pasian tapa maw, mi mawkmawk maw, mawhnei pamaw cih bangin na ut bangin na um thei hi. Amah pen mihai khat bangin zong na um thei hi.\nJesu pen cil phih in nathat thei kha ding hi. Ahih kei leh ama mai ah bok in Jesu pen Pasian hi ci in na gen thei ding hi. Ahi zongin eite in Jesu pen sia hoih khat bang bek in ih ngaihsun thei kei ding hi. Eite in Jesu pen a dangdang in ih ngaih sut ding ahi kei hi”. Tua hi leh Jesu in amah leh amah bang ci in ki gen a hi hiam?\nLaisiangtho in amah pen bang ci gen a hi hiam? Amasa penpen in John.10:30 na sung a Jesu thu gen kammal ih en ding hi. Tua in “keimah leh kapa pen pumkhat ka hi uh hi” a hihi. En pak le hang hih pen Jesu pen amahmah Pasian a aki gen nopna tawh a ki bang keihi. A hi zongin Judah mi namte nialna en le hang Pasian ci a aki genna ih mu thei ding hi. “Kote in nang pen khialh na tuamtuam hangin suang tawh kong deng lum kei ding uh hi, ci in Judah mite in a dawng kik hi. Ahi zongin nang in nang leh nang Pasian a ki gen na hih manin na mawhna lian mah mah hi. Tua ahih manin suang tawh kong deng lum ding uh hi” (John.10:33). Jesu pen amah leh amah Pasian a aki gen ahih lam Judah mi te in thei gige uh hi. Hih a nuai a Laisiangtho khan te en le hang Jesu in Judah mite gen na pen “Kei mah in Pasian hi ing ci keng” ci in a nial kei hi. A khiatna pen Jesu pen amah leh amah Pasian a aki gen a hihi. Amah in”keimah leh ka pa pen pumkhat ka hi uh hi” (John.10:30) a ci hi. John. 5:58 an sung ah a dang a gen na zong ih mu hi. Jesu in “Keimah in ataktak in kong genin ah Abraham apian ma in keimah ka om khin hi” ci in a dawng kik hi. Tua khit ciangin Judah mite in Suang tawmin Jesu den lup sawm leuleu uh hi (John.8:59). Jesu in “Keimah”\ncih kammal pen Thuciam lui sung pan in a lak a hihi (Pai.3:14). Jesu in Pasian ahih na amah leh amah ki gen kei leh bang hang in Judah mi te in Jesu pen suang twh den lup sawm zenzen a hi uh hiam? John. 1:1 na sungah “Tua thu pen Pasian tawh a om khawm hi” ci in ki gelh hi. John. 1:14 na sungah “ Tua thu pen mihing in hong piang hi” a ci hi. Hih Liasiangtho khante in Jesu pen Pasian ahihna hong lak hi. Thomas in Jesu kiangah hih bangin a gen hi. “Kagumpa leh ka Pasian”\nJohn.20:28) a ci hi. Jesu in a mah pen anial kei hi. Sawl tak Pawllu in zong “…..Alian pen Pasian leh ka honpa, Jesu Khazih” (Titus. 2:13) a ci hi.Sawl tak Peter in zong, “…. Ih Topa leh ih hong pa Jesu Khazih” (2Pet.1:1) a ci hi. Vantunga aom Pasian pen Jesu ih pen Pasian a hihna teti a hihi. “Tapa tawh ki sai in, “Ka Pasian aw,na tutna pen atawn tungin kip ding hi. Na thuman na pen nagam a dingin namsau hi ding hi”. Laisiangtho lui sungah Khazih thu tawh ki sai in hih bangin a gen hi. “Eite adingin Naungek khat hong ki pia hi. Ama liangko tungah ukna om ding hi. Amah pen Lamdang thulak pa, vanglian Paisain, tawntung pa, nopsakna kumpi pa ki ci ding hi” (Isa. 9:6).\nTua a hih manin C.S. Lewis in Jesu pen sia hoih mahmah khat bek a up ding ahi kei hi a ci hi. Jesu in amah leh amah Pasian in aki tang ko khin hi. Amah pen Pasian hi kei leh, Jesu pen mikhem pa hi ding hi. Tua bek hi lo in amah pen kamsang zong a hi kei ding hi. Siahoih zong a hi kei ding hi. Mihoih zong ahi kei ding hi. Jesu kam mal en kei le hang tu hun a “pilna nei” te in “Jesu tangthu” in Laisiangtho sunga ki gen bang ahi kei hi ci in gen uh hi. Jesu gen thute hang ahi zong, a gen loh thu te hang ahi zongin eite in ih nial theih na dingin eite in bang hi mawk ih hi hiam? Jesu na sep ahih kei leh ama honggenloh nate, amah tawh nungta in a om khawm te thu gen na tawh a ki tuaklo nate pen tuhun a pilna nei te in bang hang in gen nuam zen zen ding ahi hiam (John. 14:26).\nJesu pen Pasian ahih na teti lahna pen bang hangin thupi mawk a hi hiam? Jesu pen Pasian ahihna leh a hih lohna bang hangin theih ding hoih zenzen ahi hiam? Jesu pen Pasian hihna tawh ki sai in a thupi penpen ngaihsut dingin amah pen Pasian hi kei leh leitung mite adingin ama sih na pen a mawk na ahihi (1John.2:2). Pasian bek in ih thuak ding thukhenna pan in hong hon khia thei bek hi (Rom.5:8; 2Cor. 5:21).\nJesu in ih lei bateng hong lohsak theih na dingin amah pen Pasian a hih ding ki sam hi. Jesu pen ei a dingin hong sih theihna dingin mihing a hih ding ki sam hi. Jesu Khazih tungtawn in gupna ki ngah thei hi. Jesu pen Pasian ahih manin amah bek in gupkhiatna lampi a hihi. Jesu pen Pasian ahih na hih manin aman hih dan in a gen a hi hi. “Keimah in lampi ka hihi. Thuman na leh nuntak na zong ka hihi. Keihong suang lo in kua mah in Pakiangah a tung thei kei ding hi” (John.14:6).


url: =“ZEISU” Nakua Ahihiam? :: ZOMI DAILY\nposted on 17 September 2014 at 2:07 pm Lomkholna: Biakna, News, Zomi\nTopic: “ZEISU” Nakua Ahiham?\nPasian’ tapa Zeisu khazih pen gumpa leh honpa-a san’dan namnih:\n1) Gumpa, honpa leh hong tankhiapa-a san’na:\nGumpa, honpa leh tanpa cihte pen a kibang pian vive hi a, ki lamdan’na lianpi omlo hi. Zeisu pen gumpa ahih kei leh, honpa leh tanpa in sanguh ahih manin, Dawimangpa khut sungpan ki gumkhia khinzo, ki honkhia khinzo, ki tankhia khinzo hi.\nSisan’ sawpsian’na ngahin Zeisu gumpa leh honpa in sang ihih manin, suahtakna ngah in ipiangthak hi. Kha Siangtho’ ciamtehna zong ngah hi. Vangam tung thei ding hi.\nAhih hangin Zeisu pen Topa in na sang khalo uh ahih manin, Topa neilo pah uh hi. Kihtak ding, zahtak ding, boss ding omlo in phengtat nuam uh a, a Tapidaw nuntakna (Christianity life) hoih zolo uh hi. Lai Siangtho in, “Alui nate kikhelin a thak a piangzo hi” ci napi’n amaute thakzolo in, nung tolhin nee kik zel, dawn kik zel, sem kik zel, kilam dan’na nei zolo uhhi.\nTua bek hilo-in, Topa neilo uh ahih manin, Dawimangpa leh Khanin te’n zong kihta lo in, simmawh in bawlsia gawp thei lai hi. A nuntakna ah etteh tak ding limpha omlo hi. Pasian min than’na ding bangmah omlo hi.\n2) Gumpa leh Topa-a san’zia:\nZeisu pen gumpa bek hilo in, Topa in zong sang hi. Zeisu pen honpa leh tanpa bek hilo in, Topa in zong sang ahih manin phengtat ngamlo uh hi. A Topa it in zahtak in a thu mang uhhi. Tua ahih manin, a Tapidaw nuntakna (Christianity life) zong hoih hi. Topa nei mawk uh ahih manin, Dawimangpa leh a pawl ten zong simmawh ngamlo pah uhhi. Topa nei mawk ahih manin, kuaman bawlsia ngamlo uhhi.\nSanggam,”Zeisu pen nakua ahihiam?” Na kam pa’n na genkhiat kammal tungah vangliatna om hi. Tua ahih manin, Zeisu khazih pen na gumpa leh na Topa in na hihsak tektek dingin Topa Zeisu min tawh kong hanthawn nuam hi. Topa’n minthan’na ngah tawntung ta hen! Amen.\nAuthor: Rev. Thang Do Khen (Pasotor, ZCF; Canaan Church)\nPrevious: Dim San ~ Singapore ah\nNext: Lasiam VC Mang ii pianna Nu in hongnusia


url: =Tulaai Leitung Thuthang Tuamtuam Updates July 30, 2014\nZomi te Tuanglam sau laaisin teh maw….\n· Laiza khuapi a kibawl Mualtungmi thautawi te thukikupna July 29 ni in zosiangta uha, Pawidawi mah in Zomi te abumzel hiam thupaipi 10 thukimna aneihna lak uhah Kawl kumpi tawh kilemna suaikaih abawl uhciang Suaikaai theiding tepeen Kawlkumpi do Mualtungmi thautawi pawl hiding, Kawlkumpi tawh kilemna abawlsa ahih ban ah Kawlgam sung a phualsaat hiding cisese uh ei. Zomi sung ah ongluut theikhading a kilam en ZRA hiven Pawidawi in ongheemkhia hiau ei. 2000 kumpawl in Pu Zo Khup (Former ZRA) in Kawlgam ading ZRA HQ pan phalna ongpia un vakipan nung acih hia phalna ngahlo hi.\n· Azenzen in tuahun in phalna nangah uh hileh CNF sang ki innteek zawtham ban ah akiseemtakpi ahihman makaailam hilai ding hihang. Naakpi tak in na iseem zong in tutung Kawlgam Mualtungmi thautawi te leh Kawlkumpi kihona ah satan angahzolo phot ihihi. Lam et na nengkhat bel omlaai banghiam cihleh Mualtung thautawi teng leh kawlten kilemna suai ongkaaikhin leh political dialogue ongbawlding uha, tuamun ah gamsung mualtungmi politics semtaktak ahi UNA lotawh vaai onghawm theilo ding uh ahihman UNA innteek mahmah ahi ZCD ineilaai hi. Tua ahihman in maailam saupi bel theikhang in tutadih in kawlgam politics tawh akinahvawh nuam Zomi ten ZCD lo panpihding inei kei hi. Hih kawlte leh Mualtungmi thautawi teng ongkithu hual leh ataktak in KIO losiah gilkial a puuksi dekdek vive ahihman kawlten ann tawh akam uh onghulelding a kawlgam thautawi teng ongmeekneen lel ding ahihman Zomi te ading ilampi sau mahmah laai kasa hi.\n· Anui aom mahbang in adah akap om akicih mahbang in Gaza khuapi ah kahna leh hagawina tawh kidim ban ah khimkhua zing in si le naai meikuang tawh kidim zihziah hi. July 30 zingsang lam in Israel ten vanlam leh leilam tawh zial Palestine mi 20 si uhhi. Nikaai lamciang khawllo in zialsuak uh ahihman in mi 32 si in Gaza khuapi sung mei piakna phualpi suksiatsak uh ahihman in khimkhua zingta hi. July ni 8 nipan tuni ciang Israel leh Hamas kidona ah Palestine te 1,200 sita in 6,700 liam uhhi. Gaza khuapi vut le vaai asuakphial ta cileeng kikhiallo ding hi. Israel lam a hihleh paltan 53 si in Israel nautaangmi 2 leh Thailand gammi naseem khat tawh akigawmvekpi 56 sita uhhi. Kuakua apau zong in Gaza pan Hamas te Israel sung aluutsimna kuahawm leh akizopna teng susia lo in gaaldo khawlloding ci in PM Benjamin Netanyahu in July 28 ni in gaalkaap te thupia hi. Hici bang in misitam in supna baaina tam himah leh kilemding a utlo zaw peen Hamas te hilailai hi.\n· 1945 kum August ni 6 ni leitung gaalpi nihna laai a Japan gam Hiroshima Bomb khia in mipi 140,000 asisak Enola Gay Vanleeng naseem lakpan khatbek adamlaai ahi Theodore Van Kirk kum 93 atenna Georgia state pan July 29 ni in leitung nusia ta hi. Van ah bangtha man ngah in na umvua ahihkeh hell ah maw ???\n· UK kumpi te in ongtungding 2015 kumciang ahawl kisamlo or hawl akuullo mawtaw te lampi tung kheempeuh ah paithei ding in phalna piatading ci in July 30 ni in taangkokhia ta uhhi. Tulaai tak in hih ahawl kisamlo mawtawte amau aituam lampi tungbek ah akipaisak phot ahihi.\n· Guinea gam Conakry khuapi ah Muslim biakna zuite in Ramadan antanpawi zawhna pawipi leh lasakna lamna pawikhat July 30 ni in nasiatak in bawl uha, mipi te thakhat in lauvat in taaikeek in kiphu gawp ahihman in mihing 24 kiphuullum in 30 vaal husam in naakzolo uhhi.Mipi te lauvatna thu ahaang kithei naailo phot hi.\n· Canada gamte I National Research Council te I computer teng China thukan te in July 30 ni in nasuakbuai sak gawp uha, Canada gambup phial kumpi zumteng buai khengkhang uhhi. Canada Foreign Minister John Baird China gam Beijing ah sum le paai vaaitawh azinlaaitak ahihman in China Foreign Minister Wang Yi tawh akimuh khitteh China ten Zo zuu naluup in kilem kikthei bilbel uhhi.\n· India gam saklam Himachai Pradesh state sung Shimla District sung khualzinna lampi khat ah khualzin mi 36 apua Bus pi khat mualtung lampi pan kibung in saukhop khat kikhuuk ahihman mi 21 numei 10 leh naupang 2 akihel sipah in 15 te naakpi in liam uhhi. Kawlgamte bang in India gam lampi hoih mahmah icihdep cileeng 2013 kum sung bekbek in lampitung accident tawh mi 138,000-simawk uhhi.\n· Russia te in tusung asawtnaailo khat in agamla kaapna thaupi khat lawnkhia hi ci in New York times te in pulaakkhia uha, Tuatawh kisai in 1987 kum a US leh Russia te thukimna Russia ten palsat hi ci in President Obama in July 29 ni in taangkokhia hi. HIh 1987 kum US Russia thukimna ah thaupi tai 300-3,400 ciang kapna te mawklot loding cih thukimna hi a, President Ronald Reagan leh Mikhail Gorbachev te in suaikaai uhhi. Hih tawh kisai kawm Ukraine gam vaai a Russia ten gaalvan ahuhna , Malaysia Vanleeng kikaapkhiatna cihte kigawmkhawm in President Obama leh EU kumpi teng July 30 ni in Teleconference nei uha Russia ahitheizah a gaakcipding in kithukim uhhi. Russia te bel azalo bang in daaididee zawzen phot uhhi. EU leh US te khaktancip Mihaute sum akisap zahzah uh Russia Central Bank in huhding ci in July 30 ni in taangkokhia uhhi.\n· Libya gam ah mihing zong omlaai mahmahding hiam cihnop huai kawmkaal ah July 30 ni in Islamist tapong te in kumpi te khutsung pan Benghazi khuapi sutkhia ek uhhi. Tripoli khuapi a om nagimtui khawlna huangpi zong hite kidona hangmah in tuma ninih laaipan meikaang a tudong kiphelh zonaailo ahihman Italy ten kongphelhsak uhdiam ci in July 29 ni in heelbawl uhhi. July 28 ni in tapong te leh kumpi te kidona hang mi 38 si a Nungkaal sung bekbek in mi 97 si uhhi.\n· Afghanistan gam khanglam Kandahar khapi a teeng President Hamid Karzai I innlak tanau pa ahi Mr Hashmat Karzai in a inn ah Ramadan antanpawi zawh lungdamkoh inn thungetna eilampau leh Home cell July 29 ni in bawl a alengla pa khat in alutuunna puankawmpan bomb khat lakhia in kitamsak ahihman Hashmat Karzai leh midang nih si uhhi. Mr Hashmat Karzai peen President tuh ahi Mr Ashraf Ghani I meetangzong mimuan huai mahmah khat ahihban ah A U President Hamid Karzai khitciang President asemtosuak ding a kilam en mahmah mi khatzong ahihi.\n· Kawlgam Minister of Information U Aung Kyi leh Minister Health Dr Phe That Khin te kei le kei khensatna tawh kanaseppan ongkhawlsak un ci in angetna uh President U Thein Sein in July 30 ni in Suaikaai a khawlsakna taangkokhia ta hi. U Aung Kyi peen Thein Sein leh Daw Aung San Suu Kyi kikaal a palaai seempa hia, tutung akhawlding in zong Suu Kyi tawh kiho masa ci hi. Dr Phe That Khin bel Thein Sein kumpi term sung ah mipi pan ateeltoh uh hidep hi. Hih panmun khawlsan Minister tegel taangding in Information Minister huh U Yee Htut leh Cidamna Minister huh te President U Thein Sein sehsa in July 30 Upper House meeting ah pualuut hi.


url: =MP te bangci teelding ~ Khup Khen Thang :: ZOMI DAILY\nposted on 28 October 2020 at 9:52 pm Lomkholna: Khupkhenthang, News, Politics, Zomi\nKitelna hong nai mahmah in MP bang ci tel ding, cih mipi kilung hi mawh mahmah tek hi. Tua a hih leh MP te nasep koi ci dan hiam cih tawm khat I en ding hi. MP suah theihna anuam pen dingin Party kiphuan hi a, tua party bulphuh na in MP suahna ding mee zonna ding platform khat a hihi. Party atam mah mah hangin tua party tungtawn in MP asuak te pen Hlutdaw ah thusung thei hi a, Party akibat loh hangin MP khat ahih nak leh Hlutdaw sungah thusun theihna, kibang vive ahihi.\nMP te Nget or Mipi Nget\nMP te bek in na ngen thei…siau thei bek….amau nget pihna kihel lo in bang mah kipia lo ding cih thukhun om lo hi…. MP te pen Mipi taangmi ahih man un, amausep ding, a mau a nget ding atavuan uh a hihi. MP te’n nasem le uh mipi te kipei kul lo ding hi. MP te in ngenlo a hih man a, mipi lam pan ki ngen hi kha ngel ding hi. A taktak in MP khat in Hlutdaw ah ama Taangmi hihna te adingin thusung leh ngen den in abuai den ding anasep ahihi\nMP te Nasep atam dan\nGentehna: Tedim Myonee pan State Hlutdaw No.1 MP khat tawh genteh in en dih ni. Hih mun aa MP in ama ii Nee sung ah Ohsuh or khua 50 val om a, tua khua te Hausa teng tawh kithuah ding kul hi. Khua khempeuh ii kisapna nget pih ding, asiauh na lai a at pih ding ahihi. Bek tham lo in Tha-nah (department) tuamtuam pan ulian te thukim pihna letmat (signed)lak pih ding in tungsiah phut pih ding ahihi.\nHih MP khat ii mee (vote) ngahna sung a om khua teng ii kisapna teng Pyinee (state) hlutdaw dong, atunpih na tungtawn in amai kum 1 kum nih budget ki geel a hihi. Tua a hih manin Tedim Myonee ii budget a tawmna hang pen MP te leh Vuangyi te kisapna a hihi. Anuai pan kisiau, kingen tawm lua ahih man a hihi.\nKhua 50 val tawh bang ci kimuh theih ding?\nTua a hih leh MP khat in ama tangmi suahna khua tampi muntampi pha mawk a, amah Hlutdaw kah nuam lai ding, hiteng ii kisapna te siauhna/ngetna lai bang cih at pih zawh mawk ding? Bang cih kimuh pih man ding cih dotna hong om hi. Hih mun ah ngat-tak agelna (strategic planning/management) hong kisam mahmah ta ahi. Khasim in ama huam sung a om, Hausa teng tawh munkhat ah kimuh khop theihna ding zum or a neihkul hi.\nTua sung ah ama aitang dingin ngetna siauhna lai atpih ding, lai at siam or kusale atawm pen mi 2 peuh mah a neih kul hi. Tua ban ah, Tha-nah (department) tuamtuam ah signed thuh pih kawikawi ding kusale aneih kul lai hi. Hih bang pen MP atam zaw in nei nailo a hih manun bang mah sep zawh piak zawh neilo uh ahih manun Mee azon kik uh teh maimial in mee kipia nuam nawn lo hi.\nAtaktak hi leh mipi te aheh mahmah ding uh hi lai hi. Mi pen khatvei kikhemna pen khem athuak te khialhna hinailo a, nih vei khem athuak leh khem athuak te haina hi ta hi. MP khat ii tangmi sepna nee sungah pen atawm pen khua 50 peuh mah om ahih manin hih mun ah a tung aa igen ngat-tak a gelna (strategic planning/Managemetn) kisam mahmah hi.\nTua a hih manin hizah a, tavuan lian, sep ding atam lam theilo a, Hlutdaw sungah ih mumu, thu sung ngeilo, ngetna anei ngeilo MP te pen bang hang in MP ut lai mawk uh ai tam? ama mipi te khual buang lo uh ahi tam cih amau leh amau a hi a, mipi in ahizong in kidot huai thu ahihi. Hih teng thei le hang, i MP teel dan ding, i tel dinga, kua hoih in kua in semzo ding cih mipi in khensiam thei ding hihang.\nNasep tam a hih manin kum tam khinsa MP te adingin haksa mahmah ding hi. Mipi aitang (tangmi) ahih manun mipi tawh kizopna social Media, facebook, zoom cih te akipan azat siam lo MP te in pen nasep azawh na ding haksa mahmah hi. Zomi te’n khem thuak lo a, khantohna ingahna ding lunggulhna tawh hong at ka hihi. Sia Khup Khen Thang\nPrevious: Ki pahpihna thupuak: Manipur gamke ah Zomi Nam Ni\nNext: US Supreme Court Justice khat ding kikipsak ta\nZomi leh Kawlgam kiteelna dingvai thungetsak huai mahmah


url: =Wikileaks in DNC Staff kithahna Information pia theite tungah $20,000 piakding ciam :: ZOMI DAILY\nWikileaks in DNC Staff kithahna Information pia theite tungah $20,000 piakding ciam\nposted on 11 August 2016 at 8:27 am Lomkholna: News, Thangkhanlian, World\nAug. 10, 2016: WikiLeaks in Democratic National Congress (DNC) sunga makai lian ten Hillary Clinton in presidential nominee a ngahna dingin a gupna leh Bernie Sanders kiatna ding hanciamte thusim a pholak DNC staff Seth Rich July ni 10 in a kithahna thu a theite tungah $ 20,000 kipia dingin hi ci-in ciam hi. WikiLeaks phuankhia Julian Assange in nung diakin DNC-a sem Seth Rich (kum 27) Washington khuapi ah lam a pai lai-in a nung lam panin kikap in si hi ci-in Dutch television program Nieuwsuur-te kiangah gen hi. Thuman deih-a zuau leh ngian thusim pholak (whistleblowers) ten thu a pholak khiatna dingun a lauhuai na tampi a nawk uh kisam hi ci-in gen beh hi.\nAssange in Dutch television program Nieuwsuur-te thudongpa Eelco Bosch in Seth Rich in DNC thusim a pholak manin kithat hiam ci-in a dotna ah Assange in ko sepna ah zong thusim pholak pen a lauhuai na tampi tuak ngamin na kisem ahih manin amah tungah sihna tung hi ding hi ci-in dawng hi. Seth Rich pen vote tawh kisai buaina thu (voting issues) lamsang sai dinga DNC ah na sem hi a, kua thah hi ding hiam cih kithei lo a, police ten zong muanmawh ding zong nei nai lo uh hi. Police ten suamhat/gutate thah dingin ki-ummawh hi ci-in gen hi ci-in Washington Post in July 11 in suaksak a, ahih hangin Seth Rich’ sum bawm leh a neuh manphate bangmawh kilaksak lo hi.\nSeth Rich’ nu’n ka tapa’ khut, khuk leh maite vuakna hangin si dup a, a nung lam panin nih vei kikap napi police ten hih thute kan lo lai uh hi ci hi. Seth Rich in DNCte thuman loin a gamtatna a pholak manin WikiLeaks ten ama’ tung panin DNCte email 20,000 pholak khia thei uh a, DNC chairperson Debbie Wasserman Schultz a kitawp banah DNC in khen tuam a neih loh ding hinapi ulian thum in Hillary Clinton’ vote zonna huh sim in, Bernie Sanders’ kiatna vaihawm hi cih thusim hong kipholak hi. Hillary Clinton tawh kizopna a nei mi 10 a kithahna hita hi.\nWikiLeaks in DNC leh presidential nominee Hillary Clinton’ thuman lohna pholak in gensia napi bang hangin Republican nominee Donald Trump thu bangmah gen lo hiam cih dotna a kibawl leh WikiLeaks editor-in-chief Julian Assange hih president kituhte gel teel ding pen natna nam nih “cholera ahih kei leh gonorrhea” koi zaw teel ding cih tawh kibang hi ci-in dawng hi. Twitter message ah mi pawl khatin DNC emails a kipholak beh ding gen ngeingai uh ve un a takpi hiam cih dotna a kibawl kik ciangin hihte pen naungek kap hi lel uh hi ci-in WikiLeaks in dawng hi.\nCNN correspondent Ravi Zecharias in Putin kianga, “Donald Trump US makai dingin hoih ding hi na cih bang na cih nopna hiam?” ci-in dong a, Putin in nang pen mipil khat hi cin a bang bangin ka thugen buaipih na hiam? Hoih ding hi cih loh bangmah ka gen beh kei a, Trump in Russia tawh kizopna puahphat ding deih ahih manin kilungdam hi. Russiate kuamah vai-ah kigolh lo ding a, khat peuhpeuh a cing zongin kilungdampih ding a, a kiteelcing penpen tawh na kisem khawm ding hi. US kiteelna vai pen siang lo a, ahih hangin US in democracy tawh kisai gam khempeuh thuhilh nuam zawsop hi. US in a innsung vai siangthosak hen la, democracy man takin hong zang ta hen. Leitungah super power khat bek om a, tua pen US hi a, Russia in zong hih thu kisang hi. US ah thumanna tawh vaihawm thei ding Russia bekin kisam lo a, leitung bup in lunggulh hi ci-in dawng hi.\n-Your News Wire\nPrevious: Syria kumpi in Aleppo ah galkap 3000 val sawl beh\nNext: Khangno le Kimawlna ~ Do Khan Khup\nNang le nang tha kipia in (Self Motivation) ~ Rev. Dr. Thuam Khan Thang\nZomi – Zomi Nam – Zomi Nam Ni ~ JK Kam\nZAM Thupuak :: 27 September 2015\nA (3) veina Global Zomi Alliance Khawmpi thupulakna ~ GZA Info


url: =Sri Lanka gamsung ah Chinese kop 50 te’n mopawi bawlkhawm ngeingai :: ZOMI DAILY\nSri Lanka gamsung ah Chinese kop 50 te’n mopawi bawlkhawm ngeingai\nposted on 18 December 2017 at 11:42 am Lomkholna: News, Sawltak, World\nSri Lanka gam ii Capital khuapi ahi Colombo City sungah nupa kop 50 te’n mopawi bawlkhatin bawlkhawm ngeingai uh cih Reuters pan kiza hi. Tua mopawi abawlkhawm tepen Sri Lanka gamsung ah ateeng uh hilo a, China gampan in Sri Lanka gamsung ah mopawi bawlkhawmding in apaikhawm Chinese te vive ahi uhhi.\nTua Chinese Couple kop 50 te’n zanni Sunday ni in Buddhist ngeina, Buddhist Tradition tawh Colombo City sungah mopawi abawlkhawm uh ahihi.\nTua mopawi bawlkhopna “Mass Wedding Cememory” ah akihel nupakop tepen nupa akiteengthak te bekthamlo, aki teengkhinsa, nupa kiciamkhopna aneikik pawlkhatzong kihel uhhi.\nSri Lanka kumpi thunei te’n agamsung ah gamdangmi khualzin Tourists te alunglut nading, azinnop nadingin ahanciam mahmah laitak uhzong hi a, tua tungtawn in hih Chinese Couple kop 50 tezong mopawi nuamtak in abawltheih nading un avaihawmsakuh ahihi.\nMopawi bawlkhawm nupakop pawlkhatte’n Sri Lanka ngeina puan silh uh a, pawlkhat te’n Chinese leh Western puan tuamtuam asilhzong om uhhi.\nTourism Minister John Amaratunga in Reuters te tungah agenkhiatna ah China gampan bekthamlo, adang gamtuamtuam paninzong hih Sri Lanka gamsung ah mopawi abawlkhawmnuam nupakop tampi omding hi ci’n genkhia hi.\nTua hi a, Sri Lanka gampen gamdangmi khualzinzin Tourists te adingin ahoihpen tawlngakna munhoih, Best tourist destination ahihtheih nadingin lampi akihonghong hita hi ci’n genbeh hi.\nSri Lanka gamsung ah kumkhat in gamdangmi Tourist akigawm in 2 Million bang alutden, azinden hi a, tualakah 13% bangpen China gampan ahihi.\nChina kumpi te’nzong Sri Lanka gamsung ah nasep tuamtuam, Major infrastructure projects tampitak Dollar Million tampibei in vaihawmsak uhhi. “One Belt One Road” project ahzong Colombo leh Beijing pen aki limpawlkhop mahmah, major partners ahi uhhi.\nMore: Mopawi bawlnading ah Helicopter tawh azuat laitak vanleng kia in monu si\nMopawi abawlkhawm te sungpan in Reuters te tungah agenna uhah, Sri Lanka gampen gamhoih mahmah beautiful country khat hi. A ngeina uhpen lunglut huai in, adiakdiak in Kandyan Dancing akici Sri Lanka gam ii Traditional Dance pen lunglut huai mahmah hi ci’n genkhia uhhi. Sawltak #zomidaily\nPrevious: Philippines ah huihpi guahsia hangin mi 30 si, mi 89,000 vall ki hemkhia\nNext: Khitui gimnam Coffee hai khat ~ Peter Suumpi\nMalaysia, Sabah ah pasal khat hangin inn 60 val meikang ahih manin kiman\nFoundation ~ Hau Za Cin


url: =Migina khat suahnading akisam thuthum ~ Dr. Do Suan Mung :: ZOMI DAILY\nposted on 27 December 2015 at 11:48 pm Lomkholna: Article, Dosuanmung\nMigina khat suahnading akisam thuthum ~ Rev. Dr. Do Suan Mung\nDinmun kician neihna\nPasian mai leh mite maiah migina khat suah nadingin dinmun kician neih loh phamawh hi. Danzila in kumpipa zu le sa tawh a pumpi a thaanghuai sak loh na’ng khensatna nei hi(Dan.1:8). Danzila lawmte thum in zong kumpipa bawl milim maiah kun loh ding na khensat uh hi. Sih a kul leh zong si zaw dingin khauh tak in ding uh hi. Nungzui te leh Tapidaw masate in zong mi thu sangin Pasian thu mangzaw ding ci- in lungsim khensatna nei uh hi. Pasian mai a miginate peuhmah in dinmun kician nei in tua dinmun sihpih ngam uh hi.\nTuhun teh mi tampi in dinmun kician nei meel loin a baih theithei, a nuam theithei zui uh hi. Mi a tam zaw paipaina peuhah pai lel uh hi. I phawk ding khatah migina kici peuhmah mipi tawh ton lozaw-in mipi tawh kilamdanna nei uh hi.Tuhun teh sangnaupangte bang in Pasian um ing ci napi laivuan teh midangte mah bangin etteh uh hi. Lai etteh pen guktakna hi a, Pasian maiah mawhna hi. Guktakna tawh tan 10 cih genloh B.A., M.A., Ph.D. keek i ngah zongin Pasian thupha kisang peuhmah lo ding hi. Pasian in degree sang neite thupha pia hi loin Ama deih banga gamtate thupha pia hizaw hi.\nSumbawl pawlkhat in zong Pasian thei lote nasepte mah semin Pasian deih loh, kumpi deih loh vante tawh sum zong uh hi. Hun tomno sung a hoih ding a bang khaphial zongin a tawpna ah mawhna thaman siatna ngah mah ki- at veve ding hi. A beisa hunah i muh theih ding tampi om khin ahih manin kidop huai, ngaihsut huai mahmah hi. Sangnaupang hi taleng, sumbawl hi taleng, kumpi nasem hi taleng, Pasian’ nasem hi taleng a maan banga nuntak ding thupipen hi. Inn ah i om a khual ah i om zongin, ei kia ihi a, milak ahi zongin, a baih a, a haksa zongin, a dik a maan a gamtat ding pen Pasian maiah migina hihna lianpen hi. Zawtahte, Danzila te, Modecai te Pasian in a laptoh pen dinmun kician nei-in a maan banga a nuntak man uh ahi hi.\nTupna i cih pen a kimu thei lo khat muhna, a up ngam huai lo khat upna leh a pang thei lo ding khat pian sak zawhna ahi hi. Migina suah nadingin tupna neih loh phamawh hi. Mizawng penpa i cih pen pya khat beek a neilopa hi lo a, tupna khat beek a neilopa hizaw hi. Mikangte in i tupna zah lang bang bek kitung na ci uh hi. Tua ahih leh tupna khat beek nei kei leng koi ciang i tung zen tam?\nZawtah in Pasian piak mangmatna tungtawnin ni khat ni teh milian khat suak ning cih upna leh tupna na nei hi. Tua tupna in haksatna tampi phul sak zo hi. Davuih in Goliath that zo ning cih upna leh tupna nei a, Pasian in that zo sak takpi hi. Joshua leh Caleb te in Canaan gam kila zo ding upna leh tupna nei uh a, amau gel bek mah Canaan gam lut zo uh hi. Elisha i Elijah zaluahpa suah ding tupna nei a, Elijah’ za luah takpi hi.\nPasian mizat D. L. Moody tan guk bek ahi hi. Pasianmizat lian suah ding tupna nei a, suak takpi hi. D. L. Moody z ah a Pasian mizat mi tam het lo hi. Moody a sih ding ciangin a ta te a lupna kiangah sam a, “Tate aw, Pas ian tawh na pan nak uh leh natupna uh lian sak un” ci-in vaikhak hi. “Pasian thu puakkhia sangmangte` Pa ” a kici India a Pasian` thu a puak masa William Careypen khedap khui ahi hi.\nHi Pasian mizatpa thubulphuh in, “Pasian ading na lianpi tum inla Pasian kiangpanna lianpi mah lamen ngam in” ci hi. Pasian in a tupna taangtung sak a, India gam leh leitung bupah Pasian mizatlianpi khat hong suak hi. Migina, mi thupi icihte in midangte muh loh mu-in, midangte tup loh a tumte ahi hi. Leitung thu ah zongtupnakician neite bek mah khuasuak hi. Tupna neite Pasian in nang gina kei teh, pil kei teh, siam kei teh cihet loin a ut, a tup bangun piang sak lel hi. Tua ahih manin Pasian muanna tawh tupna lian khat nei ta ni.\nMi pawlkhat in tupna nei pongin ahi zongin a tangtunnadingin hanciam nuam lo uh hi. Hanciamna kihel lo tupna p en tupna hi loinsunmang hi lel hi. Sunmang matmat lel tawh kikhuasuak lo din g a, Pasian mai-ah zong mi gina kitang ngei lo ding hi. Nasep hanciam ding, thanuam ding, kuhkal dingpen Paunak Lai siangtho sungah tam veipi hong kihanthawn hi. T uhun teh piangthak dingpen “Dahpa Khuang” sa kha uh hi.\nI luplupsa a khuang tum ziau ziau tawh i duh i deih teng in hong zuan naainaai ding bang khatin um leh gen mawk uh a, tua pen Laisiangtho hong hilhna tawh kilehbulh linlian hi. I biak Pasian pen nasep hanciam Pasian hi a, A tate zong tua bang dingin hong deih hi. Hamciamna om loin Pasian’ mai, mite’ maiah migina kisuak zo lo ding hi.\nAbraham Lincoln suah ni khatin tadensa ah lim khat kisuai hi. Mualdawn khatah America kumpite’ teenna Innpi(The White House) omin mual bulah bukno sia khat om hi. Tua inn tegel kahlei khat tawh kizom hi. Lim nuaiah hih lai kigelh hi. “Kahlei tung kahin a dawn a innpi kitung thei lai hi. ahi zongin a dawn tun nading khua-ul tampi luan kul hi.”\nAbraham Lincoln pen mizawng mahmah panin lungkia lo a a hanciamna tawh kumpi a suak ahi hi. Pasian muanna tawh a hanciam nuamte adingin hih leitung ah ngah zawh loh ding na khat zong om lo a, tun zawh loh ding mun khat beek om lo hi.\nI gensa teng enkik pak leng: Pasian’ mai leh mite maiah migina suah nadingin, dinmun kician neihna, tupna lian neihna leh hanciamnate kisam hi. Rev. Dr. Do Suan Mung (Principal, FBTS)\nPrevious: Khan sauna Zatui maw, Khaici (gene) maw?\nNext: Minam picing i suahna dingin ~ Hau Za Cin\n30 December 2015 at 11:26 am\nSyapa Pasian in lungdamna thu a tangzai semsem in a tangko dingin hinsawt khatnsauna cihte tawh hong phungvuh sak semsem lai hen! Syapa bangin Zomi te’ sungah Lungdamna thu (the genuine) gospel a gen thei ding, ih kisap penpen ahi hi.\nBawngkuang sung aa Naungek ~ Khaineu Hatlangh\nZomi omna peuhah ZYA omding ~ Rev. Thang Van Lian\nPhalbi khate ah akidawp huai haihut natna ~ Nk Khanno\nZomi Innkuan Atlanta Khuado Pawi ah sapna\nZYA – Yangon kum 4 cinna lungdamkohna kibawl